text:
KAROLO 5
Modimo o Segofatsa Aborahame le ba Lelapa la Gagwe
Ditlogolwana tsa ga Aborahame di a segofala. Modimo o sireletsa Josefa kwa Egepeto
JEHOFA o ne a itse gore letsatsi lengwe Morwawe yo o rategang o ne a tlile go boga le go swa. Boporofeti jo bo mo go Genesise 3:15 bo ne jwa umaka seo. A Modimo o ne a tla kgona go dira gore batho ba tlhaloganye kafa a neng a tla ikutlwa ka gone fa a ntsha Morwawe go nna setlhabelo? Baebele e na le sekai sa mongwe yo o kileng a diragalelwa ke seo. Modimo o ne a kopa Aborahame gore a ntshe setlhabelo ka morwawe yo o rategang e bong Isake.
Aborahame o ne a na le tumelo e e nonofileng thata. Se lebale gore, Modimo o ne a mo solofeditse gore Mogolodi yo o solofeditsweng kgotsa Losika, o ne a tlile go tswa mo lotsong lwa ga Isake. E re ka Aborahame a ne a ikanya Modimo gore o tla tsosa Isake mo baswing fa go tlhokega, o ne a tla ikobela Modimo mme a ntshe morwawe setlhabelo. Mme fela fa Aborahame a re o bolaya morwawe, moengele o ne a mo thiba. Modimo o ne a akgola Aborahame ka go bo a ne a ikemiseditse go ntsha sengwe se se neng se le botlhokwa mo go ene, mme a tlhomamisetsa tlhogo eno ya lotso e e ikanyegang gore o tla diragatsa ditsholofetso tsotlhe tse a neng a mo solofeditse tsone.
Morago ga moo, Isake o ne a tshola barwa ba babedi, Esau le Jakobe. Jakobe o ne a sa tshwane le Esau ka gonne ene o ne a rata dilo tse di boitshepo mme a segofadiwa. Modimo o ne a fetola leina la ga Jakobe mme a mmitsa Iseraele, mme barwa ba gagwe ba le 12 ba ne ba nna ditlhogo tsa ditso tsa Iseraele. Mme gone, go tlile jang gore lelapa leno le nne setšhaba se segolo jaana?
Go ne ga direga dilo di le dintsi morago ga gore barwa bano ba fufegele monnaabone e bong Josefa. Ba ne ba mo rekisa gore e nne lekgoba, mme a isiwa Egepeto. Mme gone, Modimo o ne a segofatsa lekau leno le le neng le ikanyega e bile le le pelokgale. Le fa Josefa a ile a lebana le mathata a mantsi, kgabagare mmusi wa Egepeto e bong Faro o ne a mo tlhopha mme a mo naya taolo e kgolo. Seno se ne sa direga ka nako e e tshwanetseng ka gonne leuba le ne la dira gore Jakobe a romele bomorwaawe bangwe kwa Egepeto go ya go reka dijo—mme go ne ga direga gore ka nako eo Josefa e bo e le ene a okametseng dijo tsotlhe! Morago ga tiragalo e e amang pelo ya fa Josefa a kopana gape le bomorwarraagwe ba ba neng ba ikwatlhaile, o ne a ba itshwarela mme a rulaganya gore lelapa lotlhe le fudugele kwa Egepeto. Ba ne ba newa naga e e ungwang sentle, gore ba nne ba ate mme ba segofale. Josefa o ne a tlhaloganya gore Modimo ke ene a rulagantseng gore dilo di tsamaye ka tsela eo gore a diragatse ditsholofetso tsa Gagwe.
Jakobe yo o neng a setse a godile thata o ne a tshela dingwaga tsa gagwe tsa bofelo kwa Egepeto, a dikologilwe ke lelapa la gagwe le le golang. Pele a swa, o ne a bolelela pele gore Losika lo lo solofetsweng kgotsa Mogolodi, o tla nna Mmusi yo o nonofileng yo o neng a tla tsholwa mo losikeng lwa morwawe e bong Juda. Dingwaga pele Josefa a tlhokafala, o ne a bolelela pele gore letsatsi lengwe Modimo o tla ntsha lelapa la ga Jakobe mo Egepeto.
—E tswa mo go Genesise kgaolo 20 go ya go 50; Bahebera 11:17-22.


c: text/html

text: 5 “Jaanong o a itshegaka,Wena morwadi yo o tlhaselwang;Mmaba o kampile go re dikologa.+Ba itaya moatlhodi wa Iseraele mo lerameng ka thobane.+2 Mme wena, Bethelehema Eferatha,+Wena yo monnye thata gore o ka nna mo diketeng* tsa Juda,Mo go wena go tla tswa mongwe yo o tla nnang mmusi mo Iseraele mo boemong jwa me,+Yo o simologileng mo metlheng ya bogologolo, mo malatsing a bogologolo.3 Ka jalo, Modimo o tla tlogela batho ba gagweGo fitlha ka nako ya fa mosadi wa moimana a belega.Mme bomorwarraagwe ba bangwe botlhe ba tla boela kwa bathong ba Iseraele.4 O tla ema a bo a disa ka nonofo ya ga Jehofa,+Ka leina le legolo la ga Jehofa, Modimo wa gagwe.Mme ba tla nna ka pabalesego,+Ka gonne jaanong bogolo jwa gagwe bo tla fitlha kwa dikhutlong tsa lefatshe.+5 Mme o tla tlisa kagiso.+Fa Moasiria a ka tlhasela lefatshe la rona a bo a gataka ditora tsa rona tse di sireletsegileng,+Re tla tlhoma badisa ba le supa gore ba mo tlhasele,ruri re tla tlhoma dikgosana* di le robedi go tswa mo bathong.6 Ba tla senya lefatshe la Asiria ka tšhaka,+Le lefatshe la ga Nimerode+ kwa dikgorong tsa lone.Mme o tla re golola mo seatleng sa Moasiria,+Fa a tlhasela lefatshe la rona le fa a gataka naga ya rona.7 Ba ba setseng ba ga Jakobe ba tla nna mo ditšhabeng di le dintsiJaaka monyo o o tswang kwa go Jehofa,Jaaka dipula tse dikgolo mo dimeleng,Tse di sa solofeleng mo mothongKgotsa tse di sa leteleng bomorwa batho.8 Ba ba setseng ba ga Jakobe ba tla nna mo ditšhabeng,Mo merafeng e le mentsi,Ba tla nna jaaka tau mo gare ga diphologolo tsa sekgwa,Jaaka tawana* mo gare ga matsomane a dinku,E e di ralalang e bo e tlola e di phamola e di gagolaka;Mme go se na ope yo o di gololang.9 O tla tsholeletsa baba ba gago seatla,Mme o tla fedisa baba ba gago botlhe.”10 Jehofa a re, “Mo letsatsing leo,Ke tla fedisa dipitse tsa gago ke bo ke senya dikara tsa gago.11 Ke tla senya metse e e mo lefatsheng la gagoKe bo ke diga mafelo otlhe a gago a a sireletsegileng.12 Ke tla fedisa boloi jo o bo dirang,*E bile ga go na ope yo o dirang maselamose yo o tla salang.+13 Ke tla senya ditshwantsho tsa gago tse di betlilweng le dipilara tsa gago,Mme ga o kitla o tlhola o ikobela tiro ya diatla tsa gago.+14 Ke tla kumola dikota tsa gago tse di boitshepo*+Ke bo ke fedisa metse ya gago.15 Ke tla ipusolosetsa mo ditšhabeng tse di neng tsa se ka tsa ikobaKe galefile e bile ke shakgetse.”

robotstxt: allowed

filter: keep


text:
THUTO 3
Boammaaruri Jwa Baebele bo ne Jwa Senolwa Jang Gape?
Baebele e ne ya bolelela pele gore morago ga loso lwa ga Keresete, go ne go tla nna le barutisi ba maaka mo Bakereseteng ba ntlhantlha mme ba sokamise boammaaruri jwa Baebele. (Ditiro 20:29, 30) Fa nako e ntse e ya, go ne ga direga sone seo. Ba ne ba kopanya dithuto tsa ga Jesu le dikgopolo tsa ditumelo tsa boheitane, mme go ne ga nna le Bokeresete jo e seng jwa boammaaruri. (2 Timotheo 4:3, 4) Gompieno re ka tlhomamisega jang gore re tlhaloganya sentle se tota Baebele e se rutang?
Go ne ga tla nako ya gore Jehofa a senole boammaaruri. O ne a bolelela pele gore mo ‘motlheng wa bokhutlo, kitso ya boammaaruri e tla nna ntsi.’ (Daniele 12:4) Ka 1870, setlhopha se sennye sa batho ba ba neng ba batla boammaaruri se ne sa lemoga gore bontsi jwa dithuto tsa kereke di ne di sa tswe mo Dikwalong. Ka jalo, ba ne ba simolola go batla tsela e e tla ba thusang go tlhaloganya dithuto tsa ntlhantlha tsa Baebele, mme Jehofa o ne a ba thusa go tlhaloganya Dikwalo.
Banna ba ba peloephepa ba ne ba ithuta Baebele ka kelotlhoko. Baithuti bao ba ba tlhoafetseng ba Baebele, ba ba nnileng gone pele ga rona, ba ne ba latela mokgwa wa go ithuta Baebele o re sa ntseng re o dirisa le gompieno. Ba ne ba ithuta dikgang tse di farologaneng tse di tswang mo Baebeleng. Fa ba sa tlhaloganye kgang nngwe mo Baebeleng, ba ne ba batla ditemana tse dingwe tse di tlhalosang kgang eo. Fa ba ne ba dira tshwetso ya gore kgang eo e dumalana le Dikwalo tse dingwe tsotlhe, ba ne ba e kwala. Ka go dira gore Baebele e itlhalose, ba ne ba senola gape boammaaruri ka leina la Modimo le Bogosi jwa gagwe, boikaelelo jwa gagwe ka batho le lefatshe, boemo jwa baswi le tsholofelo ya tsogo ya baswi. Dipatlisiso tse ba neng ba di dira di ne tsa ba golola mo ditumelong le mo ditlwaelong di le dintsi tsa maaka.—Johane 8:31, 32.
Ka 1879 Baithuti ba Baebele ba ne ba lemoga gore nako e gorogile ya gore boammaaruri bo itsisiwe batho botlhe. Ka jalo mo go one ngwaga oo, ba ne ba simolola go gatisa makasine o re sa ntseng re o gatisa le gompieno, Tora ya Tebelo e Itsise Bogosi Jwa ga Jehofa. Gone jaanong re ithuta boammaaruri jwa Baebele le batho mo dinageng di le 240 ka dipuo tse di fetang 750. Ga go ise go ke go direge gore kitso ya boammaaruri e aname thata jaana!
Morago ga loso lwa ga Keresete, go ne ga direga eng ka boammaaruri jwa Baebele?
Ke eng se se re thusitseng go senola gape boammaaruri jo bo mo Lefokong la Modimo?


text:
Albertina Thethiwe o kopane lwa ntlha le Walter Sisulu fa a ne a dira kwa Bookelong jwa Kakaretso kwa Johannesburg ka 1941. O ne a le mokgaratlhi wa sepolotiki ka nako eo. O ne a tlwaetse go mo pata fa a ya dikopanong tsa Kokoano ya Lekgotla la Bašwa.
E ne e le ene fela mosadi yo o neng a tsenela dikopano tse le fa a ne a dira jalo ka tsela ya bokgoni ba tshegetsoe, tota a sa ipone jaaka tokololo. Walter o ne a tshameka ka ena morago ga dingwaga a re, “Dumela moratuwa wa me, o ne o beile matlho fela mo lekaung la gago”.
Bobedi ba ne ba iketlile mo mebileng ya Johannesburg ka letsatsi leo a kopileng lenyalo. Walter o tsere seatla sa gagwe a mo lebelela mme a mo kopa gore a mo nyala. Go tloga ka nako e ba neng ba kopana o ne a tserwe maikutlo ke ena le gore ba ne ba ratana fela nako e nnye pele ga potso ya lenyalo e tlhagelela. O ne a se ipaakanyetsa karabo ya gagwe.
O mmoleletse gore pele ba tsaya sengwe jaaka lenyalo go ne go na le sengwe se a tshwanetseng go se itse ka ga gagwe. O ne a mmotsa gore e ne e le eng mme a mo araba gore o na le bana. O ne a gamaregile gore a tlogele seatla sa gagwe. “Ba ba kae?” o ne a botsa. “Ba bararo” o rile. Se se dirile gore tlhaloganyo ya gagwe e siye ka lebelo.
Go nyala mosadi o o nang le bana e ne e tsewa e le moila ma setšhabeng. A leka go tshola tlhogo ya gagwe o ne a mo botsa ka bokoa gore ba ne ba le kana kang. Ke fa a tlhalositseng gore o tsere maikarabelo a bonnakage ba bararo morago ga gore batsadi ba gagwe ba tlhokofale. Walter o ne a kgatlhegile. O solofeditse go abelana maikarabelo le ena fa ba setse ba nyetse mme o ne a sa swabisa. E se fela morago ga gore o laletse morwarra Albertina go tla mo Orlando Botlhapa go feletsa sekolo.
Albertina le Walter ba nyetse ka 1944 le Nelson Mandela jaaka monna yo o gaisang. Ba ne ba nna le bana ba le batlhano ba bona (Max Vuyisile, Mlungisi, Zwelakhe Lindiwe le Nonkululeko), mmeba ba amogetseng ba bangwe ba bane. Ka 2003 Walter a tlhokafaletse mo diatleng tsa mosadi wa gagwe.
Ba ne ba nyalane dingwaga di le 59. Kwa phitlhong ya gagwe, setlogolo sa bona se badile tlotlo e e yang go ena mo boemong jwa gagwe: Walter, ke eng se ke se tla se dirang kwa ntle ga gago? E ne e le ka ntlha ya gago gore ke tsoge mo mosong, ke ne ke tshelela wena... O ne wa tsewa ke bosula ba nako e e fetileng lwa ntlha, mme ke ne ke itse gore o tla boela mo go nna.
Jaanong seatla se se tsididi sa loso se go tsere mme sa tlogela phatlha mo pelong ya me. Kamano ya ba kwa Sisulu gantsi e tsewa e le nngwe ya dikgang tse di kgolo thata tsa lorato mo Aforika Borwa.Translated by Lawrence Ndou


text: 4 E re ka Keresete a ne a boga fa e ne e le motho,+ le lona ikemisetseng go akanya jaaka Keresete; ka gonne ope fela yo o bogang ga a tlhole a leofa,+2 gore mo nakong ya gagwe e e setseng, a se ka a tlhola a tshelela dikeletso tsa batho,+ mme a tshelele go dira thato ya Modimo.+3 Gonne nako e e fetileng e lekane gore lo bo lo dirile se ditšhaba di se ratang+ fa lo ne lo tswelela mo ditirong tsa boitshwaro jo bo repileng jwa go sa kgathale,* mo dikeletsong tse di sa laolesegeng, lo nwa beine mo go feteletseng, lo dira meletlo ya botlhapelwa, mekete ya go nwa le kobamelo ya medingwana e e makgapha.*+4 Ba a gakgamala ka gonne ga lo tlhole lo dira dilo tse di bosula le bone,* ka jalo ba a lo kgoba.+5 Mme batho bano ba tla atlholwa go ya ka ditiro tsa bone ke yo o ipaakanyeditseng go atlhola batshedi le baswi.+6 Tota e bile, ke gone ka moo dikgang tse di molemo di neng tsa bolelelwa le baswi,*+ gore le fa ba atlhotswe ka tsela e batho ba atlholang ka yone, ba tshele ba kaelwa ke moya wa Modimo.7 Mme bokhutlo jwa dilo tsotlhe bo atametse. Ka jalo, dirang ditshwetso tse di botlhale+ mme lo gopole go rapela ka metlha.+8 Mo godimo ga dilo tsotlhe, ratanang thata,+ ka gonne motho yo o nang le lorato o iketleeleditse go itshwarela ba bangwe ka metlha.+9 Amogelang baeng lo sa ngongorege.+10 E re ka lo le balebedi ba ba amogetseng bopelonomi jo bogolo* jwa Modimo jo bo bontshiwang ka ditsela tse di farologaneng, e bile mongwe le mongwe wa lona a amogetse mpho, e diriseng go direlana.+11 Fa mongwe a bua, a a bue jaaka e kete o bua ditaelo tse di tswang kwa Modimong; fa mongwe a direla, a a direle a ikaegile ka nonofo e Modimo a e mo nayang;+ gore mo dilong tsotlhe Modimo a galalediwe+ ka Jesu Keresete. Kgalalelo le maatla ke tsa gagwe ka bosakhutleng le go ya go ile. Amen.12 Baratwa, lo se ka lwa gakgamadiwa ke diteko tse di tshwanang le molelo tse lo lebanang le tsone,+ jaaka e kete lo diragalelwa ke selo se se sa tlwaelegang.13 Go na le moo, e re ka lo boga ka ntlha ya mabaka a a tshwanang le a Keresete+ a neng a boga ka one, tswelelang lo itumela,+ gore ka nako ya fa kgalalelo ya gagwe e tla bo e senolwa, lo tle lo phophome ka boitumelo.+14 Fa lo kgobelwa* leina la ga Keresete, lo tla itumela,+ ka gonne lo na le moya wa kgalalelo, e leng moya wa Modimo.15 Le fa go ntse jalo, a ope wa lona a se ka a boga ka gonne e le mmolai kgotsa legodu kgotsa motho yo o dirang dilo tse di bosula kgotsa yo o itshunyang nko mo dikgannyeng tsa batho ba bangwe.+16 Mme fa mongwe a boga ka gonne e le Mokeresete, a a se ka a tlhabiwa ke ditlhong,+ mme a a tswelele a galaletsa Modimo ka go tshela ka tsela e e bontshang gore ke Mokeresete.17 Gonne eno ke nako e e tlhomilweng ya gore katlholo e simolole ka batho ba* Modimo.+ Jaanong fa e simolola ka rona pele,+ go tla direga eng ka ba ba sa reetseng dikgang tse di molemo tsa Modimo?+18 “Mme fa e le gore motho yo o siameng o tshwanetse go dira ka natla gore a bolokwe, go tla direga eng tota ka moleofi le motho yo o sa ikobeleng Modimo?”+19 Ka jalo, a ba ba bogang ka gonne ba dira thato ya Modimo ba tswelele ba dira molemo e bile ba ipaya mo diatleng tsa Mmopi yo o ikanyegang.+


text:
A go Na le Maleo a le Supa Fela a a Isang Losong?
Karabo ya Baebele
Baebele ga e rute gore go na le maleo a le supa fela a a bakang loso. Le fa go ntse jalo, e ruta gore fa motho a dira maleo a a masisi ka boomo, Modimo ga a na go mo boloka. Ka sekai, Baebele e bua ka maleo a a masisi a a jaaka boitsholo jo bo sa siamang jwa tlhakanelodikobo, go obamela medingwana, go dirisana le meya, go phatloga ka bogale le botagwa e re ke “ditiro tsa nama.” Go tswa foo e bo e re: “Ba ba dirang dilo tse di ntseng jalo ga ba na go rua bogosi jwa Modimo.”—Bagalatia 5:19-21. *
A Baebele ga e bue ka dilo di le supa tse Modimo a sa di batleng?
Ee, e bua ka tsone. Baebele ya Tswana Central e ranotse Diane 6:16 e re: “Dilo di le thataro MORENA o di tlhoile, tse supa ke maila mo go ene.” Le fa go ntse jalo, maleo a a umakilweng mo go Diane 6:17-19 ga se one fela a Modimo o a tlhoileng. Go na le moo, ditemana tseo di tlhalosa maleo a a farologaneng a a akaretsang ditiro tse di sa siamang, dikakanyo le mafoko. *
Mafoko a a reng maleo a a isang losong a kaya eng?
Dibaebele dingwe di dirisa mafoko ano a a mo go 1 Johane 5:16. Ka sekai, Baebele e e Boitshepo ya re: “Go na le boleo jo bo isang losong.” Mafoko ano a a reng “boleo jo bo isang losong” a ka ranolwa gape e le “boleo jo bo bakang loso.” Pharologanyo ke eng magareng ga “boleo jo bo bakang loso” le “boleo jo bo sa bakeng loso”?—1 Johane 5:16.
Baebele e ruta gore re swa ka ntlha ya boleo. Le fa go ntse jalo, setlhabelo sa ga Jesu Keresete se ka re golola mo boleong le mo losong. (Baroma 5:12; 6:23) Ka jalo, “boleo jo bo bakang loso” ke jo setlhabelo sa ga Keresete se sa kgoneng go re golola mo go jone. Motho yo o dirang boleo jono ke yo o tswelelang a dira dilo tse di sa siamang ka boomo e bile a ipoleletse gore ga a kitla a fetoga. Gape Baebele ya re motho yo o dirang boleo joo Modimo ga a kitla a mo itshwarela.—Mathaio 12:31; Luke 12:10.
^ ser. 1 Ga se gore maleo a a masisi a a 15 a go buiwang ka one mo go Bagalatia 5:19-21 ke one fela maleo a a dirang gore motho a se ka a tsena mo Bogosing Jwa Modimo, ka gonne temana eo ya re “le dilo tse di tshwanang le tseno.” Seo se raya gore re tshwanetse go dirisa temogo fa re bala Baebele gore re kgone go lemoga gore “dilo tse di tshwanang le tseno” ke dife.
^ ser. 2 Diane 6:16 e dirisa tsela ya Sehebera ya go kwala ya go bapisa dipalo tse pedi tse di latelanang go gatelela ntlha ya konokono. Mokgwa ono wa go kwala o fitlhelwa le mo ditemaneng tse dingwe tsa Baebele.—Jobe 5:19; Diane 30:15, 18, 21.


text:
71“E a re fa ke re ke fodisa Iseraele, go bonale molato wa Eferaime le bosula jwa Samaria, gonne ba tsieditse; legodu le tsene mo teng, lekoko la dinokwane le thukhuthe ka kwa ntle. 2Ga ba lemoge gore ke ntse ke gopola bosula jotlhe jwa bone. Jaanong ditiro tsa bona di ba dikanyeditse, di fa pele ga sefatlhego sa me.
3“Ba thabisa kgosi ka bosula jwa bone, le dikgosana ka maaka a bone. 4Botlhe ba a akafala, ba tshwana le sebeso se se tukang, le fa mmesi a khutla go kgotetsa go tloga mo go dubeng bupe go fitlhelela bo sena go bela. 5Mo moletlong wa kgosi ya rona dikgosana di lwala ka bogale jwa weine. Kgosi e tshwaragana ka mabogo le basotli.
6Gonne ba atamela ka bolotsana jwa bone; dipelo tsa bone di tshwana le sebeso. Bogale jwa bona bo lala bo didimetse bosigo jotlhe, bo tsoga bo tuka jaaka kgabo ya molelo.
7“Ba tuka molelo botlhe jaaka sebeso, ba nyeletsa babusi ba bona. Dikgosi tsa bona di ole tsotlhe, ga go ope mo go bona yo o mpitsang.
8“Eferaime o ikopanya le merafe. Eferaime ke papetla ya senkgwe e e sa fetolwang. 9Baeng ba ja nonofo ya gagwe, ene a sa lemoge; le gona o simolotse go thunya tlhogo, mme ga a itemoge. 10Boikgodiso jwa Iseraele bo supa ka ga gagwe mo ponatshegong. Le fa go ntse jalo, ga ba tlhabologele Moreneng, Modimo wa bone, le gona ga ba mmatle. 11Eferaime o fetogile, a nna jaaka leeba le le seeleele le le se nang tlhaloganyo: Ba bitsa Baegepeto, ba ya kwa Asiria.
12:2
12E tla re fa ba ya, ke ba tshware ka letloa la me, ke ba folose jaaka dinonyane tsa loapi, ke ba betse jaaka ba begetswe mo phuthegong.
13“A tatlhego ya bona wee! Gonne ba ntlogetse. A tshenyego e ba wele, ka ba ikepile mo go nna. Nna ne ke re, ke a ba golola, mme bona ba nkaketse.
14Le gona ga ba goele go nna ka dipelo tsa bona, fa ba lela mo malaong a bona; ba iphatsa ka ntlha ya mabele le matute a moweine, ba a nthukhutlhegela. 15Le fa ke ba rutile, ka ba ka tiisa mabogo a bona, ba ntogela maano a a bosula. 16Ba a boa, mme ga ba boele kwa godimo Modimong. Ba tshwana le bora jo bo repileng. Baeteledipele ba bona ba tla wa ka tšhaka bakeng la tlhapa ya diteme tsa bona. Ke se ba tla sotlegang mo lefatsheng la Egepeto ka sona.


text:
241Mo metlheng ya gagwe ga tlhaga Nebukatenesare kgosi ya Babele, mme Joyakime a nna motlhanka wa gagwe dinyaga di le tharo; ya baa gona a mo tlhanogelang gape. 2Ke fa Morena a mo romela dinokwane tsa Bakalatea le tsa Basiria le tsa Bamoabe le tsa Baamone; a di romela kwa Juta go mo nyeletsa ka fa lefokong la Morena le o le buileng ka baporofeti, batlhanka ba gagwe. 3Ga dirafalela Bajuta jalo ka ntlha ya taelo ya Morena fela e le go ba tlosa fa pele ga sefatlhego sa gagwe ka ntlha ya maleo a ga Manase a tsotlhe tse o neng a di dira
23:26,27
4le ka ntlha ya madi a a se nang molato a Manase o neng a a tsholola, a tlatsa Jerusalema madi a a se nang molato, Morena a se ka a rata go ba itshwarela.
5Ditirafalo tse dingwe tsa ga Joyakime le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta. 6Mme Joyakime a robala le borraagwe, mme Joyagine morwawe a nna kgosi mo boemong jwa gagwe
36:30
. 7Kgosi ya Egepeto ya se ka ya tlhola e bolola mo lefatsheng la yona; gonne kgosi ya Babele e ne e thopile tsotlhe tse e neng e le tsa kgosi ya Egepeto go tloga kwa nokaneng ya Egepeto go ya go fitlha kwa nokeng ya Ferathe.
8Joyagine o ne a le dinyaga di le 18, fa a nna kgosi, a busa dikgwedi di le tharo kwa Jerusalema. Leina la ga mmaagwe e ne e le Nehusetha morwadia Elenathane wa mo Jerusalema. 9A dira tse di bosula mo matlhong a Morena fela jaaka go dirile rraagwe.
10Ka sebaka seo batlhanka ba ga Nebukatenesare kgosi ya Babele ba bololela Jerusalema, mme motse wa dikanyediwa ke ntwa. 11Mme ya re Nebukatenesare kgosi ya Babele e tla ka yosi go tlhasela motse, batlhanka ba yona ba ntse ba o dikanyeditse, 12Joyagine, kgosi ya Juta, a tswela kwa kgosing ya Babele go ineela, ene le mmaagwe le batlhanka ba gagwe le dikgosana tsa gagwe le badiredi ba lapa la gagwe, mme kgosi ya Babele ya mo golega ka ngwaga wa robedi wa puso ya yona. 13Kgosi ya Babele ya ba ya tsena mo motseng, ya ntsha teng mahumo otlhe a Ntlo ya Morena le mahumo a ntlo ya kgosi, ya thubaganya dilo tsotlhe tsa gouta tse di neng di dirilwe ke Salomo, kgosi ya Iseraele, mo Tempeleng ya Morena, jaaka go ne ga bua Morena.
14Ya isa batho botlhe ba Jerusalema le dikgosana tsotlhe le bagale botlhe mo botshwarong, e bong ba le 10 000 mmogo le ditswerere tsotlhe le bathudi; ga se ka ga sadisiwa ope fa e se batho ba ba humanegileng ba lefatshe fela.
15Ya isa Joyagine botshwarong kwa Babele le mma-kgosi le basadi ba kgosi le badiredi ba yona le baeteledipele ba lefatshe, ya ba ntsha mo Jerusalema, ya ba isa botshwarong kwa Babele
24:1
2 Dikg. 25:27
16le banna botlhe ba ba maatlametlo ba le 7 000 le ditswerere le bathudi ba le 1 000, botlhe e le bagale ba ba itseng ntwa, kgosi ya Babele ya ba isa botshwarong kwa Babele.
17Mme kgosi ya Babele ya dira Mathanya rrangwanaagwe Joyagine kgosi mo boemong jwa gagwe, ya fetola leina la gagwe, ya mmitsa Setekia.
18Setekia o ne a le dinyaga di le 21, fa a nna kgosi; a busa dinyaga di le 11 kwa Jerusalema; leina la ga mmaagwe e ne e le Hamutale, morwadia Jeremia wa kwa Lebena.
19A dira tse di bosula mo matlhong a Morena fela jaaka go dirile Joyakime.
20Gonne go ne ga dirafalela Jerusalema le Juta jalo ka ntlha ya bogale jwa Morena ga tsamaya a ba latlha, a ba tlosa fa pele ga sefatlhego sa gagwe. Mme Setekia a tlhanogela kgosi ya Babele.


text:
Basha ba Botsa Jaana
Ditsala Tsa me Tsa Boammaaruri ke Bomang?
“Cori o nthutile dilo di le dintsi tse ke neng ke sa di itse. Fa ke na le ene, ke kopana le batho ba basha, ke leka dilo tse disha e bile ke itumelela go ya gongwe le gongwe kwa re yang gone. Go nna tsala ya ga Cori eleruri go fetotse botshelo jwa me!”—Tara. *
A go utlwala go sa kgonege go nna le botsala jwa mofuta o o ntseng jalo? Fa e le gore go ntse jalo, o se ka wa kgobega marapo. O dikologilwe ke batho ba ba ka nnang ditsala tsa gago. Setlhogo seno se tla go thusa go bona gore batho bao ke bomang.
‘KE DIKOLOGILWE ke ditsala mme ga ke na ditsala.’ Ke tsela e Shayna wa dingwaga di le 21 a tlhalosang kafa go utlwalang ka teng go dikologiwa ke batho ba le bantsi mme o sa ikutlwe o atamalane le ope wa bone. Boikutlo jo bo ntseng jalo bo ka tswa bo tlwaelegile segolobogolo mo bathong ba ba dirisang mafelo a go ikgolaganya le batho mo Internet. Serena wa dingwaga di le 22 a re: “O ka nna le batho ba le bantsi mo lenaaneng la gago la ditsala e bile o lebega o itsege mme boammaaruri ke gore lenaane leo le ka tswa le se na mosola wa sepe.” *
Ke eng se o ka ratang go nna le sone—batho ba le bantsi mo lenaaneng la gago la ditsala kgotsa ditsala di le mmalwa tsa boammaaruri? Le fa bobedi jwa tsone bo na le melemo mengwe, tsala ya boammaaruri e ka go thusa fa o na le mathata e bile e ka go kgothaletsa go nna motho yo o botoka. (1 Bakorintha 16:17, 18) Dirisa dintlha tse di latelang go go thusa go bona gore ke mang mo bathong ba o ba tlwaetseng yo a ka tswang a setse a bontsha dinonofo tsa tsala ya boammaaruri.
TSALA YA BOAMMAARURI E A IKANYEGA
“Tsala ya me e ne e tle e mpolelele diphiri tsa gagwe mme ka ntlha ya seo le nna ke ne ka akanya gore ke ka mo tshepa ka tsa me. Ka jalo, letsatsi lengwe ke ne ka mmolelela gore ke kgatlhegela mosimane mongwe. Abo seo e ne e le phoso jang ne! Ka bonako fela o ne a tsamaya a bolelela batho ba bangwe ka gone!”—Beverly.
“Nka bolelela tsala ya me Alan sengwe le sengwe mme ke a itse gore ga a kitla a tsamaya a bolelela batho ba bangwe ka sone.”—Calvin.
Mo basheng bano ba ba fa godimo, ke ofe yo o neng a na le tsala ya boammaaruri? Ke mang mo ditsaleng tsa gago yo o tla ikutlwang o gololesegile go mmulela mafatlha? * Baebele ya re, “molekane wa boammaaruri o lorato ka dinako tsotlhe.”—Diane 17:17.
Fa tlase fano, kwala maina a ditsala tse pedi tse o lemogileng gore di a ikanyega. ․․․․․
․․․․․
TSALA YA BOAMMAARURI E IINTSHA SETLHABELO
“Ka nako nngwe mo botsaleng, motho yo mongwe o tla nonofa go feta yo mongwe. Tsala ya boammaaruri e a lemoga fa o le bokoa mme o dira sengwe ka bonako go go thusa. Gone ke boammaaruri gore tsala eo le yone e solofela gore le wena o tla mo direla se se tshwanang fa a tlhoka thuso.”—Kellie.
“Ke ne ke na le tsala e ntšha fa mmè a ne a tlhokafala. Re ne re ise re atamalane thata mme re ne re rulagantse go ya lenyalong mmogo. Go ile ga direga gore letsatsi le mmè a neng a tla fitlhwa ka lone e ne e le letsatsi le re neng re tshwanetse go ya lenyalong ka lone. Ke ne ka gakgamala fa tsala ya me e ne e tla phitlhong ya ga mmè go na le gore e ye lenyalong. Ka yone nako eo, ke ne ka lemoga gore ke tsala ya boammaaruri!”—Lena.
Ke mang mo ditsaleng tsa gago yo o bontshang moya go iintsha setlhabelo? Tsala ya boammaaruri e tla ‘nna e batle, e seng molemo wa yone, fa e se wa motho yo mongwe.’—1 Bakorintha 10:24.
Fa tlase fano, kwala maina a ditsala tse pedi tse di bontshitseng gore di na le moya wa go iintsha setlhabelo.
․․․․․
․․․․․
TSALA YA BOAMMAARURI E GO THUSA GO NNA MOTHO YO O BOTOKA
“Batho bangwe ba lebeletse gore ke ikanyege mo go bone kgotsa gore ke dumalane le bone le fa seo se kaya gore ke tlogele mekgwa e e siameng kgotsa ke dire sengwe se se kgatlhanong le segakolodi sa me. Batho ba ba ntseng jalo ga se ditsala tsa boammaaruri.”—Nadeine.
“Kgaitsadiake ke tsala ya me e kgolo. O nkgothaletsa go dira dilo tse ke sa tlwaelang go di dira mme o nthusa gore ke nne motho yo o botsalano le go feta. O mpolelela boammaaruri tota le fa e le selo se ke sa batleng go se utlwa.”—Amy.
“Fa ke ne ke lebane le mathata, ditsala tsa me tse dikgolo di ne di sa leke go dira fela gore ke lebale ka one; ba ne ba sa tshabe go nneela kgakololo ba sa fitlhe sepe. Ba bangwe ba ne ba leta gore ke rarabolole mathata a me ke le nosi kgotsa ba leka go dira gore ke lebale ka one. Ba ne ba sa lemoge gore go na le sengwe se se phoso.”—Miki.
“Tsala ya me e bona bokgoni jo ke nang le jone go gaisa motho ope fela mme e nkgothaletsa go fitlhelela mekgele ya me. E mpolelela boammaaruri jaaka bo ntse fa go tlhokega gore e dire jalo—mme ke rata seo!”—Elaine.
A ditsala tsa gago di go thusa go fitlhelela bokgoni jwa gago kgotsa a o tshwanelwa ke go tlogela melao e o ipeetseng yone gore ba go amogele? Diane 13:20 ya re: “Yo o tsamayang le batho ba ba botlhale o tla nna botlhale, mme yo o dirisanang le dimatla dilo ga di na go mo tsamaela sentle.”
Fa tlase fano, kwala maina a ditsala tse pedi tse di go thusitseng go nna motho yo o botoka.
․․․․․
․․․․․
Leba maina a o a kwadileng mo dikarolong tse tharo tse di fa godimo. Fa e le gore leina la motho mongwe le tlhaga mo dikarolong tsotlhe tse tharo, motho yoo ke tsala ya boammaaruri! Kafa letlhakoreng le lengwe, fa e le gore ga o kgone go akanya ka motho ope yo o nang le dilo tse go builweng ka tsone fa godimo, o se ka wa kgobega marapo. O ka tswa o dikologilwe ke batho ba e ka nnang ditsala tsa boammaaruri. Go ka nna ga tsaya nako gore o di bone. * Fa o ntse o letile seo, dira bojotlhe gore o nne tsala e e molemo. Elena wa dingwaga di le 20 a re: “Ka metlha ke leka gore ke nne ke le gone go thusa ditsala tsa me. Fa ba tlhoka go direlwa sengwe, ke a ba thusa. Fa ba tlhoka go bua, ke a ba reetsa. Fa ba tlhoka go lela, ke a ba tshegetsa.”
Gone ke boammaaruri gore o ka tswa o tlwaetse batho ba le bantsi mme seno se botoka go na le gore o tsalane fela le batho ba le mmalwa mme o bo o sa itsalanye le ba bangwe. (2 Bakorintha 6:13) Mme a o ne o ka se rate go nna le ditsala di le mmalwa tsa boammaaruri tse di “tsholetsweng nako ya fa go na le matshwenyego”? (Diane 17:17) Jean wa dingwaga di le 20 a re: “Go molemo go itse batho ba le bantsi mme gone go tshwana fela le fa o na le diaparo di le dintsi tse di lebegang di le dintle mo khaboteng ya diaparo mme di sa go lekane. Ka metlha o apara fela diaparo tse o itseng gore di a go tshwanela. Mme ke se o se dirang le ka ditsala tsa gago tse dikgolo.”
^ ser. 3 Maina mangwe mo setlhogong seno a fetotswe.
^ ser. 5 Go bona tshedimosetso e e oketsegileng malebana le mafelo a go ikgolaganya le batho mo Internet, bona ditlhogo tsa “Basha ba Botsa Jaana” mo dimakasineng tsa Tsogang! tsa July le August 2011.
^ ser. 10 Ka dinako tse dingwe go boloka sengwe e le sephiri ga go botlhale—ka sekai, go didimala fa e le gore tsala ya gago e dirile sengwe se se masisi se se phoso, e na le go akanya ka go ipolaya kgotsa e dira sengwe se se ka mo tsenyang mo kotsing. Go bona tshedimosetso e e oketsegileng, bona dimakasine tsa Tsogang! tsa December 2008, tsebe 19-21 le May 2008, tsebe 26-29.
^ ser. 29 Go bona tshedimosetso e e oketsegileng, bona setlhogo se se reng, “Basha ba Botsa Jaana . . . A ke Tlhoka Ditsala Tse di Botoka?” mo makasineng wa Tsogang! wa March 2009.


text:
Ditirelo tsa Motlakase le tsa Eleketeroniki
Go amogelwa ga Tlhogo ya Lefapha
O a Amogelwa mo Lefapheng la Ditirelo tsa Motlakase le tsa Eleketeroniki. Leina la me ke Daniel Stoop
EES e tlamela mo e ka nnang motho mongwe le mongwe ka ditirelo ka go dirisa mafelo a YBB a Potchefstroom kwantle ga gore ope a lemoge.
Ditirelo tsa rona di tsamaya le wena – moithuti, modiri kgotsa moeng – go simolola ka nako e o tsenang ka yone ka dikgoro tsa rona tsa botlhe. Ditirelo tsa rona di a tswelela fa o tsena mo kagong ya gago ya bonno o dirisa karata ya gago ya go tsena, fa o ntse mo holong ya botlhatlhelelo o reeditse puo ya botlhatlheledi ka tlhamalalo, ka inthanete kgotsa fa e gatisitswe ka segatisa-mantswe, fa o dira tiro ya gago mo laboratoring, fa o nna mo kagong ya bonno kgotsa fa o dirisa nngwe ya dikhafeteria tsa rona kgotsa diholo tsa bojelo, fa o reeditse PukFm kgotsa fa o nyerolosa le go kopanya dimmetale tsa botonyana e e tsamaisang motlakase e e gabilweng ditlhaka, e e tlhamilweng ke rona.
Tshireletsego ya gago e okediwa ke di CCTV, dibatlelara tsa dialamo le dialamo tsa molelo tse re dirang le go di baakanya. Tota le fa o bega gore go na le lebone le le sa tshubeng, o dirisa ditirelo tsa rona tsa tlhokomelo ya motlakase. Gape re duela tshupasekoloto ya kgwedi le kgwedi ya motlakase ya dikago tsa YBB tse di mo Potchefstroom.
Fa e sa le ka 2014 re na le Lefelo la go bona thuso ka mogala la go dira dipaakanyo tsa maemo a tshoganyetso mo dikagong tsa akatemi.
Re hirisa didirisiwa tsa motlakase le tsa eleketeroniki fa di tlhokwa ka lobaka lo lo khutshwane.
EES dira tiro e go dirwang ka natla mo go yone e go tlhagang thekenoloji e ntšha mo go yone letsatsi le letsatsi le go nyelela ga yone ka bonako-nako ka dinako tse dingwe! Mo lefatsheng le dilo di fetogang ka bofefo jalo mo go lone, go botlhokwa thata go tlhomamisa gore re na le mokgwa wa go dira o o tlhomameng o o tla kgonang go tlamela ka tirelo dingwaga di le dintsi, gantsi ka lobaka lo lo fetang dingwaga di le lesome. EES e feditse dingwaga di le dintsi e dira tiro eno ka katlego.
Re motlotlo go bo re kgona go dira tiro ya go baakanya dilo e re e rulagantseng le e re e dirang ka go tsibogela kopo le go dira diporojeke tse di simololang e le dikgopolo fela go fitlha di nna tiro e e dirilweng ka botlalo le go tlhokomelwa – botshelo jotlhe jwa rona.
Re setlhopha se se dirang ka natla se se ikemiseditseng go thusa batho ba ba re dikologileng ka dilo tsa motlakase le tsa eleketeroniki gore re solegele Yunibesiti molemo.
Ikutlwe o gololesegile go ka ikgolaganya le rona mo nomoreng ya 018 299 4111 ka se o se tlhokang.


text:
Fa Afrika Borwa nkabe ele motho, Sekanô sa Setšhaba e ne e tla nna pewo-monwana ya gagwe. Sekanô sa Setšhaba se supa setempe kgotsa setlanyi sa semmuso mo ditokomaneng tsa semolao, tse di jaaka setlankana sa botsalo.
Se ka diriswa gape jaaka sekôpêlô mo dikagông tsa mmuso le jaaka sekanô mo leding la tshipi go bontsha gore ka boammaruri le bosemmuso ke la Afrika Borwa. Sekanô sa Setšhaba sa Bosetšhaba se bopilwe ka matshwao ale mmalwa, lengwe le lengwe le na le bokao jo bo rileng, mme mmogo di thusa go bua kgang ya Afrika Borwa.
Fa Sekanô sa Setšhaba se se ntšhwa se ne se ribololwa lantlha kwa Kwaggafontein ka 27 Moranang 2000, Moporesidente Thabo Mbeki o fane ka puo e: “Gompieno, mo Letsatsing la Kgololosego la rona, re kgobakane rotlhe fano go ribolola letshwao le lengwe gape la boitshupo jwa rona jwa setšhaba, Sekanô sa Setšhaba sa rona se se ntšhwa.
Ke sa boAfrika-Borwa le boAfrika. Ke sa boAfrika le boditšhabatšhaba. Se dira gore re tsosolose bogologolo jwa rona, bogompieno jwa rona jo bo tshelang le bokamoso jwa rona jaaka bo phuthologa fa pele ga rona. Se emetse boitshupo jwa leruri fela jo bo fetogang jwa batho ba Afrika Borwa. Ka Sekanô sa Setšhaba se se ntšhwa seno, re tlotlomatsa segologolo sa rona.
Re senka go tlampurela dithulaganyo tsa tumelo ya selegae tsa batho ba rona, ka go bontsha tlotlô ya rona go tsalano-magareng ya batho le tlhagô. Se gopola dinako tse batho ba rona ba neng ba dumela fa go na le sengwe se se maatla se se nyeumang mo tlhagông, se se golaganyang batshedi le baswi. Se tlotlomatsa lefatshe la rona le kontinente ya rona jaaka bopepi jwa motho, jaaka lefelo le mo go lona botshelo jwa motho bo simolotseng teng.
Setshwantsho bogareng sa Sekanô sa Setšhaba se se ntšhwa sa rona ke nonyane e e tumileng ya ramolongwana, ka maphuka a yona a a tsholeditsweng. Mosireletsi yono yo o ikgarileng ke nonyane e e bolayang dinoga mme ka jalo e re sireletsa kgatlhanong le bao ba ka re tlhagisetsang kotsi.
Fa godimo ga nonyane ke letsatsi le le tlhabang, maatla a a neelanang ka botshelo, mme le supa go tshaba ga lefifi le go fenya ga tshenolo, kitso, go tlhaloganya dilo tse di neng di fitlhilwe, le go bonesetsa gape botshelo jo bo ntšhwa jo bo simologang – eleng setšhaba sa rona se se ntšhwa jaaka se tsalwa le go tlhabologa.
Fa tlase ga nonyane, ke protea, sethunya sa selegae sa naga ya rona se se supang bontle, kutlwanô e e selebo ya ditso tsa rona, go thunya ga rona jaaka setšhaba jaaka re golela goya kwa letsatsing. Ditsebe tsa korong ke dikanô tsa go ungwa ga lefatshe la rona le le faneng ka itshediso go batho ba rona dingwagangwaga, fela jaaka le tlile go dira goya bosakhutleng.
Dinaka tsa tlou ya Afrika, tse di tlhagisitsweng-boša ka dipara go supa banna le basadi, di tshwaya botlhale, tsepamo le nonofo. Mo bogareng go eme thebe e e supang tshireletso ya borona gotswa tshikeng e nngwe goya go e nngwe. Fa godimo ga yona, go itlhomile lerumo le molamu. Mmogo, phuthego eno e tlhomamisa tshireletso ya kagiso mme eseng boikemisetso jwa ntwa.
Thebe eno ya kagiso, e gape e tshitshinyang moropa wa seAfrika, ka jalo, ka fa go le lengwe, o neelana ka molaetsa wa batho ba ba tletseng lorato lwa ngwao, karolo ya yona e e fa godimo jaaka thebe e e emetsweng mo mogopolong ke protea. Ka mo gare ga thebe ke dingwe tsa ditshwantshiso tsa go sale gale tsa motho mo lefatsheng.
Bao ba tshwantshisitsweng, ba e neng ele badudi ba ntlha ba lefatshe la rona, Basarwa, ba supa maitlhomo a rona a go keteka setho le go tsweletsa-pele matsapa a kgotsofatso ya batho botlhe mo nageng ya rona le go ralala lefatshe. Ditshwantshiso tseno tsa batho di tsewa gotswa mo ditshwantshong tse di mo Letlapeng la Linton, sekai se se tumileng lefatshe lotlhe sa Botaki jwa Majwe jwa Afrika Borwa.
Ba tshwantshisitswe ka boitshwaro jwa tumediso, go supa go fetoga ga motho-nosi go nna motho o o botsalano yo eleng karolo ya morafe le setho se se ikaegileng ka se sengwe. Moanô wa Sekanô sa Setšhaba sa rona se se ntšhwa, o o kwadilweng ka teme ya Basarwa ya batho ba /Xam, o kaya gore: batho ba mefutafuta ba a kopana kgotsa batho ba ba farologaneng ba a momagana.
Re tlhophile teme ya segologolo ya batho ba rona. Teme eno ga jaana e nyeletse ka ge go sena motho yo o tshelang yo a e buang jaaka teme ya mmaagwe. Seno se gatelela masisapelo a di-million tsa batho ba, goya le dingwaga ba nyeletseng le go khutla go nna teng jaaka batho, ka ntlha ya go tlhoka botho ga batho go ba bangwe.
Gape ware rona, ka borona, re ka se nne batho ba ba feletseng fa batho ba bangwe ba phimolwa mo lefatsheng ka gonne mongwe le mongwe wa rona ke karolwana ya bojotlhe jo bo feletseng. Ka go kwala mafoko ano mo Sekanông sa Setšhaba sa rona - !ke e: /xarra //ke – re dira maitlamo a go neela boleng go botshelo, go tlotla diteme le dingwao tsotlhe le go ema kgatlhanong le kgethololo ya bosemorafe, kgethololo ya bong, chauvinism le polao ya mogoso.
Ka jalo re ikana go tlotla maikarabelô a tsweletso-tshedi ya motho e re a rwesitseng – go tlotlomatsa ntlha ya gore naga eno e re e abetsweng mmogo e fitlhetswe fa ele lengwe la mafelo-tsalo a motho ka boene. Fano mo temeng ya segologolo sa rona, re bua le ditshika tsa ga jaana le ba ba santseng ba tla ka ga botlhokwa ja tshwaragano le kopano ya batho.
Ra re mo pelong ya mongwe le mongwe go dula tlhokego ya ka mo teng, botho jo bo botlhokwa jo bo pateletsang mongwe le mongwe, batho bangwe le bangwe, go kopana. Keletso eno le tiragatso e e thantseng di re dira se releng sona mme se re bolelela kwa rona jaaka batho ba Afrika Borwa re batlang goya teng.
Botaki ka mo gare ga jona bo tshwere ditshwantsho tsa lee, go supa tsalo e e sa kutleng jwa botshelo. Ke tsamao goya pele eno e e tshwanetseng go re isa kwa Ngwagakgolo wa Afrika le phenyo ya Tsosoloso ya Afrika. Ke lo kopa lotlhe ba ba thologetseng fano gompieno go tlampurela Sekanô sa Setšhaba seno jaaka sa gago, go se tshola jaaka selo sa gago sa tlwaelô, se se emetseng maitlhomo a setšhaba se se fenyang se se lemogang dikgwetlho tse di kwa pele mme se tshepa bokgoni jwa sona go fenya mathata.
Jaaka folaga ya rona e fofa ka boipelo mo tlhomeding ya yona, e tsosa maikutlo a a tseneletseng a boitshupo jwa setšhaba, Sekanô sa Setšhaba seno le sona se tshwanetse go dira jalo, se se kayang bokgoni jo bo tswileng diatla jwa batho ba rona mo dingwageng tse di ntseng di feta, mme se rotloetse setšhaba sa rona se se kopaneng mme se farologane go dira ka natla, go galalela ka phatsimo e e jaaka letsatsi.” ~ Thabo Mbeki
Translated by Nchema Rapoo


text:
Sephuthelo sa Segokaganyi sa Puo sa Windows 7 se tlamela ka Segokaganyi sa Modirisi se se ranotsweng sa mafelo a a dirisiwang thata a Windows 7
Note:There are multiple files available for this download.Once you click on the "Download" button, you will be prompted to select the files you need.
LIP_tn-ZA-32bit.mlc
LIP_tn-ZA-64bit.mlc
Sephuthego sa Segokaganyi sa Puo sa Windows (LIP) se tlamela ka mofuta o o ranotsweng go sekae wa mafelo a a dirisitsweng thata a Windows. Morago ga go tsenya LIP, mokwalo mo dikaeding, mabokosopuisano, dimenu, le ditlhogo tsa Thuso le Tshegetso di tla bontshiwa ka puo ya LIP. Mokwalo o o sa ranolwang o tla tlhaga ka puo ya motheo ya Windows 7. Ka sekai, fa o reka mofuta wa Se-Spain wa Windows 7, le LIP ya Se-Catalan e e tsentsweng, mokwalo mongwe o tla sala o le ka Se-Spain. O ka tsenya go feta LIP e le nngwe mo puong e le nngwe ya motheo. Di-LIP tsa Windows di ka tsenngwa mo mefuteng yotlhe ya Windows 7.
Tsamaiso ya Tiragatso e e nang le Tshegetso:
Windows 7
• Microsoft Windows 7
• Go tsenngwa ga puo e e batlegang ya motheo ya Windows 7: Seesemane
• 4.63 Mb ya sebaka se se senang sepe sa taisololo
• 15 Mb ya sebaka se se senang sepe sa thulaganyo
TLHAGISO: Fa o na le totlelo ya BitLocker e e kgontshitsweng, tsweetswee e kgaodise ka nakwana pele o tsenya LIP. Bula Control Panel, tshwaya System and Security, le BitLocker Drive Encryption. Tobetsa mo go Suspend Protection.
E re ka go na le ditaisololo tse di farologaneng tsa mefuta ya 32-bit le ya 64-bit ya Windows 7 LIP, pele o simolola go laisolola, o tshwanetse go sekaseka go bona gore ke mofuta ofe wa Windows 7 o o o tsentseng: Tsela ke eno ya go sekasea go bona gore ke mofuta ofe wa Windows 7 o o o tsentseng:
Tobetsa konopo ya Start o bo o tobetsa ka konopo ya moja mo go Khomphiutha o bo o tlhopha Properties. Seno se tla tlhagisa tshedimosetso ya motheo ka khomphiutha ya gago.
Leba karolo ya Tsamaiso ya mofuta wa Tsamaiso. Seno se tla supa gore a Tsamaisotiriso ya Windows 7 ke Tsamaisotiriso ya 32-bit kgotsa ke Tsamaisotiriso ya 64-bit.
Gore o tsenye mofuta wa 32-bit, o ka nna wa:
- Tobetsa konopo ya Selaisololwa, o bo o tobetsa Open go tsenya LIP
kgotsa
- Tobetsa konopo ya Selaisololwa
- Tobetsa go Save go kopololela faele mo khompiutheng ya gago,
- Fenena go faele e e kopolotsweng o bo o e tobetsa gabedi go tsenya LIP
Go tsenya mofuta wa 64-bit, o tshwanetse go dirisa seitlhophelwa 2 fa godimo.


text:
Botsalo jwa ngwana ke nako ya boitumelo that mo setšhabeng sa Batsonga. Gantsi basadi ba losika ba bogolwane, kgotsa basadi ba bangwe, ba ne ba thusa bomme ba baimana mo dikgatong tsa bofelo tsa boimana ba bona le botsalo jwa ngwana.
Masea a a sa tswang go belegwa a ne a okwa ka melemo le mme ba kgabisiwa ka dikgatlhi le dipheta. Ka tlwaelo bomme ba ne ba anyisa mo nakong ya dingwaga di le pedi ya bophelo ba bana ba bona. Fa bana ba simolola go tsamaya, kgatelelo ya go ba godisa e a kgaogangwa mo gare ga mme le go feta boausi.
Bana ba solofetswe go dira ditiro tsa mo gae ba santse ba le bannye. Basetsana ba thusa bommabona ka ditiro tsa bone tsa letsatsi le letsatsi, go kgobokanya dikgong, le go rwalela metsi go tswa mo nokeng e e mo gaufi, motsweding wa metsi kgotsa pompo ya metsi, ka go rwala diduti tsa metsi mo ditlhogo tsa bona.
Basimane ba bagolwane ba ne ba disa motlhape wa lelapa, fa basimane ba bannye ba disa dipodi. Mo dikgaolong tse dintsi tsa Transefala wa bogologolo mameo a bogolo a ne a fitlhelelwa morago ga go ropisiwa. Basimane le basetsana ba ne ba ropisiwa ka ditlhopha tse di farologaneng, mme fela fa meetlo e e beilweng e dirilwe, ba ne ba letleletswe go nyala.
Translated by Lawrence Ndou


text:
KGAOLO YA BOSOMENNÈ
O ne A Ithuta go Nna Kutlwelobotlhoko
1. Jona o ne a tshwanetse go tsaya loeto lwa mofuta ofe, mme o ne a ikutlwa jang ka motse o a yang kwa go one?
JONA o ne a tla nna le nako e ntsi ya go akanya. O ne a tshwanetse go tsaya loeto lwa dikilometara di feta 800 ka dinao, lo lo neng lo ka mo tsaya kgwedi gongwe go feta. Sa ntlha, o ne a tshwanetse go tlhopha gore a o tla dirisa tsela e khutshwane kgotsa e e potologang mme gone e babalesegile, go tswa foo a bo a tsamaya mo mekgatšheng le mo ditselaneng tse di mo dithabeng. Gongwe o ne a tla tshwanelwa ke go iphaphatha ka Sekaka se segolo sa Siria, go kgabaganya dinoka tse dikgolo tse di jaaka Euferatese le go batla lefelo le a ka latsang tlhogo mo go lone mo ditoropong le mo metseng ya batswakwa ya Siria, Mesopotamia le Asiria. Fa malatsi a ntse a ya, o ne a tlhobaela le go feta fa a akanya gore o atamela motse wa Ninife.
2. Jona o ithutile jang gore ga a tshwanela go tshabela kabelo e a e neilweng?
2 Sengwe se Jona a neng a tlhomamisegile ka sone ke gore: Ga a ka ke a tshabela kabelo eno gape. O ne a kile a leka go tshaba. Jaaka re bone mo kgaolong e e fetileng, ka bopelotelele Jehofa o ne a ruta Jona thuto ya botlhokwa a dirisa setsuatsue mo lewatleng mme a mo falotsa ka kgakgamatso a dirisa tlhapi e kgolo. Malatsi a le mararo moragonyana, tlhapi eno e ne ya tlhatsetsa Jona mo lotshitshing lwa lewatle a ntse a tshela. Mme mo lekgetlong leno o ne a le kutlo e bile a le boikokobetso le go feta.—Jona, kgao. 1, 2.
3. Ke nonofo efe e Jehofa a neng a e bontsha Jona, mme go tsoga potso efe?
3 Fa Jehofa a ne a laela Jona go ya kwa Ninife lekgetlo la bobedi, moporofeti yono o ne a nna kutlo mme a tsaya loeto lo loleele go ya kwa botlhaba. (Bala Jona 3:1-3.) Le fa go ntse jalo, a o ne a letla gore kotlhao ya ga Jehofa e fetole tsela e a neng a leba dilo ka yone? Kana gone, Jehofa o ile a mo utlwela botlhoko, a dira gore a se ka a nwela mo lewatleng, a se ka a mo otlhaela botsuolodi jwa gagwe mme a mo naya tshono e nngwe gore a dire kabelo eno. Morago ga tseno tsotlhe, a Jona o ne a ithutile go utlwela batho ba bangwe botlhoko? Gantsi go thata gore batho ba ba sa itekanelang ba ithute go bontsha kutlwelobotlhoko. Mma re bone gore re ka ithuta eng mo go se se diragaletseng Jona.
Molaetsa wa Katlholo le Tsela E e Sa Lebelelwang e Baninife ba Itshwarang ka Yone
4, 5. Ke eng fa Jehofa a ile a re Ninife ke “motse o mogolo,” mme seo se re ruta eng ka ene?
4 Jona ga a ka a leba Ninife ka tsela e Jehofa a neng a e leba ka yone. Re bala jaana: “Jaanong Ninife e ne e le motse o mogolo mo Modimong.” (Jona 3:3) Pego ya ga Jona e nopola Jehofa ka makgetlo a le mararo a re “Ninife motse o mogolo.” (Jona 1:2; 3:2; 4:11) Ke eng fa motse ono o ne o le mogolo kgotsa o le botlhokwa mo go Jehofa?
5 Ninife e ne e le motse wa bogologolo, mongwe wa metse ya ntlha e Nimerode a neng a e aga morago ga Morwalela. E ne e le motse o mogolo o go bonalang o ne o na le ditoropo tse dingwe di le mmalwa, mme go ne go ka tsaya motho malatsi a le mararo go tswa kwa ntlheng e nngwe ya one go ya kwa go e nngwe fa a tsamaya ka dinao. (Gen. 10:11; Jona 3:3) Motse wa Ninife o ne o na le ditempele tse dikgolo, dipota tse di nonofileng le dikago tse dingwe tse di kgatlhang. Mme ga se dilo tseno tse di neng di dira gore motse ono o nne botlhokwa mo go Jehofa Modimo. Jehofa o ne a amegile thata ka batho. Mo metlheng eo, motse wa Ninife e ne e le one o o nang le batho ba bantsi. Tota le fa ba ne ba dira dilo tse di bosula, Jehofa o ne a amega ka bone. O rata batho botlhe mme o batla go bona mongwe le mongwe wa bone a ikwatlhaya mme a ithuta go dira se se siameng.
6. (a) Ke eng fa Jona a ka tswa a ile a tshosiwa ke motse wa Ninife? (Bona le ntlha e e kwa tlase.) (b) Re ithuta eng mo kgannyeng ya gore Jona o ile a rera?
6 Fa kgabagare Jona a goroga mo motseng wa Ninife, o tshwanetse a bo a ile a tshosiwa thata ke go bona batho ba bantsintsi ba ba neng ba feta 120 000. * O ne a tsamaya letsatsi lotlhe, a tsenelela mo gare ga motse oo o o tletseng batho, gongwe a batlana le lefelo le le tshwanetseng le a neng a tla simolola go bolela molaetsa wa gagwe a le mo go lone. O ne a tla bua jang le batho bano? A o ne a ithutile puo ya Baasiria? Kgotsa a Jehofa o ne a mo neile bokgoni joo ka tsela ya kgakgamatso? Ga re itse. Gongwe Jona o ne a bua molaetsa wa gagwe ka puo ya Sehebera mme go na le moranodi yo o tlhalosetsang Baninife. Se re se itseng ke gore molaetsa wa gagwe o ne o sa raraana, mme gone o ne o ka mo lotlhanya le batho: “Go setse malatsi a le masome a manè fela, mme Ninife o tla ribegediwa.” (Jona 3:4) O ne a bua ka bopelokgale e bile a boaboeletsa. Ka go dira jalo, o ne a bontsha bopelokgale jo bo tlhomologileng le tumelo, e leng dinonofo tse gompieno Bakeresete ba di tlhokang go feta le fa e le leng pele.
Molaetsa wa ga Jona o ne o sa raraana mme gone o ne o ka mo lotlhanya le batho
7, 8. (a) Batho ba Ninife ba ne ba dira eng fa ba utlwa molaetsa wa ga Jona? (b) Kgosi ya Ninife e ne ya dira eng fa e sena go utlwa molaetsa wa ga Jona?
7 Baninife ba le bantsi ba ne ba ema mme ba reetsa se Jona a se buang. Ga go pelaelo gore o ne a akanya gore batho ba ne ba tla mo galefela le go mo tshwara makgwakgwa ka ntlha ya molaetsa wa gagwe. Go na le moo, go ne ga direga sengwe se a neng a sa se lebelela. Batho ba ne ba reetsa! Molaetsa wa gagwe o ne wa anama ka bonako. Go ise go ye kae, go ne go buiwa ka boporofeti jwa ga Jona jwa katlholo mo motseng otlhe. (Bala Jona 3:5.) Bahumi le bahumanegi, ba ba maatla le ba ba bokoa, basha le bagolo, botlhe ba ne ba ikwatlhaya. Ba ne ba itima dijo. Go ise go ye kae kgosi e ne ya utlwela gore batho ba ne ba ikwatlhaya.
8 Kgosi le yone e ne ya ikwatlhaya fa e sena go utlwa molaetsa wa ga Jona. E re ka e ne e boifa Modimo, e ne ya ema mo setulong sa yone sa bogosi, ya apola diaparo tsa yone tsa segosi tse di magasigasi, ya apara letsela la kgetsi le le tshwanang le le batho ba yone ba neng ba le apere, mme ya “nna fa fatshe mo meloreng.” Kgosi mmogo le batlotlegi ba yone kgotsa “ba bagolo,” ba ne ba ntsha taelo ya gore go itima dijo go batho ba neng ba go simolotse, jaanong go dirwe semolao. O ne a laela gore batho botlhe ba apare letsela la kgetsi, le diruiwa tota. * O ne a dumela ka boikokobetso gore batho ba gagwe ba molato gonne ba ne ba dira bosula e bile ba tletse thubakanyo. Fa kgosi e ne e bontsha gore e na le tsholofelo ya gore Modimo wa boammaaruri o tla ba utlwela botlhoko fa a bona ba ikwatlhaya, e ne ya re: “Modimo . . . a ka nna a boela morago mo bogaleng jwa gagwe jo bo tukang, gore re se ka ra nyelela.”—Jona 3:6-9.
9. Batshwayadiphoso ba belaela eng ka Baninife, mme re itse jang gore ga ba bue boammaaruri?
9 Batshwayadiphoso bangwe ga ba dumele kgang ya gore Baninife ba ile ba fetoga ka bonako jalo. Mme gone, bakanoki ba Baebele ba ne ba lemoga gore se Baninife ba se dirileng se ne se tlwaelegile ka gonne batho ba ditso tsa metlha ya bogologolo ba ne ba tlhotlhelediwa ke tumelabotlhodi e bile ba fetofetoga maikutlo. Mo godimo ga moo, re a itse gore batshwayadiphoso bao ga ba bue boammaaruri, ka gonne moragonyana Jesu Keresete le ene o ne a bua ka go ikwatlhaya ga Baninife. (Bala Mathaio 12:41.) Jesu o ne a itse se a buang ka sone, ka gonne o ne a tshela kwa legodimong mme o ile a bona fa dilo tseno tsotlhe di direga. (Joh. 8:57, 58) Boammaaruri ke gore le ka motlha ga re a tshwanela go swetsa ka gore batho ga ba ka ke ba ikwatlhaya—go sa kgathalesege gore re ka tswa re bona ba le setlhogo go le kana kang. Ke Jehofa fela yo o kgonang go bona se se mo pelong ya motho.
Kafa Kutlwelobotlhoko ya Modimo e Farologanang ka Teng le go Nna Peloethata ga Batho
10, 11. (a) Jehofa o ne a dira eng fa Baninife ba ikwatlhaya? (b) Ke eng fa re ka tlhomamisega gore seno se ne se sa kaye gore Jehofa o ipona phoso?
10 Jehofa o ne a dira eng fa Baninife ba ikwatlhaya? Moragonyana Jona o ne a kwala jaana: “Modimo wa boammaaruri a bona ditiro tsa bone, gore ba ne ba boetse morago ba dule mo tseleng ya bone e e bosula; ka jalo Modimo wa boammaaruri a ikwatlhaela masetlapelo a a neng a buile gore o tla a ba tlisetsa; mme a se ka a a tlisa.”—Jona 3:10.
11 A seno se kaya gore Jehofa o ne a ipona phoso go bo a ne a batla go atlhola Baninife? Nnyaa. Baebele ya re tshiamiso ya ga Jehofa e itekanetse. (Bala Duteronome 32:4.) Go ne go sa tlhole go tlhokega gore Jehofa a galefele Baninife. O ne a bona diphetogo mo bathong bao mme a lemoga gore ga go tlhole go tlhokega gore a ba otlhaye. Jaanong Jehofa o ne a swetsa ka gore a ba bontshe kutlwelobotlhoko.
12, 13. (a) Jehofa o bontsha jang gore o tekatekano, o fetofetoga le maemo e bile o kutlwelobotlhoko? (b) Ke eng fa se Jona a neng a se porofeta e ne e se maaka?
12 Jehofa ga a ka tsela e gantsi baeteledipele ba bodumedi ba mo tlhalosang ka yone, ba re ke Modimo yo o sa fetofetogeng le maemo, yo o sa amegeng ka batho le yo o setlhogo. Go farologana le seo, o tekatekano, o fetofetoga le maemo e bile o kutlwelobotlhoko. Fa a tshwanelwa ke go atlhola baikepi, o ba tlhagisa pele a dirisa baemedi ba gagwe ba mo lefatsheng, ka gonne o rata go bona baikepi ba dira se Baninife ba ileng ba se dira—ba ikwatlhaya le go fetola ditsela tsa bone. (Esek. 33:11) Jehofa o ne a raya moporofeti wa gagwe Jeremia a re: “Ka nako epe fela e ke ka buang ka yone kgatlhanong le setšhaba le bogosi go bo kumola le go bo rutla le go bo senya, mme setšhaba seo se boa mo bosuleng jwa sone jo ke buileng ka jone, le nna ke tla ikwatlhaela masetlapelo a ke neng ke akantse go a diragatsa mo go sone.”—Jer. 18:7, 8.
Modimo o batla go bona baikepi ba ikwatlhaya le go fetola ditsela tsa bone, jaaka Baninife ba ile ba dira
13 A se Jona a neng a se porofeta e ne e le maaka? Nnyaa; o ne a tlhagisa batho ka se se neng se tla direga fa ba sa ikwatlhaye. Boporofeti joo bo ne bo tlhagisa Baninife ka ditiro tsa bone tse di bosula, mme ba ne ba di tlogela. Fa ba ne ba ka tswelela ka ditiro tsa bone tse di boikepo, Modimo o ne a tla ba senya. Mme ke sone se se neng sa direga moragonyana.—Sefa. 2:13-15.
14. Jona o ne a itshwara jang fa Jehofa a bontsha Baninife kutlwelobotlhoko?
14 Jona o ne a itshwara jang fa tshenyego eo e ne e sa tle ka nako e a neng a e lebeletse ka yone? Re bala jaana: “Le fa go ntse jalo mo go Jona, go ne go sa itumedise ka gope, mme a tuka bogale.” (Jona 4:1) Jona o ne a bo a rapela ka tsela e e neng e utlwala e kete o kgalema Modimo! O ile a bo a re a ka bo a ile a nna kwa legaeng la gagwe, kwa nageng ya gaabo. A re o ne a ntse a itse gore Jehofa a ka se tlise masetlapelo mo Ninife, a bo a dira seo seipato sa go bo a ile a ya kwa Tareshishe. Go tswa foo a ikopela go swa, a re go swa go botoka go na le go tshela.—Bala Jona 4:2, 3.
15. (a) Ke eng se se ka tswang se ile sa dira gore Jona a galefe a bo a ngomoge pelo? (b) Jehofa o ile a dirisana jang le moporofeti wa gagwe yo o ngomogileng pelo?
15 Jona o ne a tshwenngwa ke eng? Ga re itse gore o ne a akanya eng mme se re se itseng ke gore o ne a boleletse batho botlhe gore Ninife e tlile go senngwa. Ba ne ba mo dumela. Jaanong Ninife e ne e se kitla e senngwa. A o ne a tshaba go sotliwa kgotsa go bidiwa moporofeti wa maaka? Le fa lebaka e ka tswa e le lefe, o ne a sa itumelela go bo batho ba ile ba ikwatlhaya le go bo Jehofa a ile a ba utlwela botlhoko. Go na le moo, go bonala a ile a galefa, a itlhomogela pelo mme a tshwenyega ka gore batho ba mo leba jang. Le fa go ntse jalo, Modimo wa ga Jona yo o kutlwelobotlhoko o ne a sa ntse a bona se se molemo mo moporofeting yono yo o ngomogileng pelo. Go na le gore Jehofa a mo otlhaye ka go bo a le lenyatso, o ne a mmotsa potso eno e e bonolo le e e neng e mo thusa gore a itshekatsheke: “A go siame go bo o tuka bogale?” (Jona 4:4) A Jona o ne a araba? Baebele ga e bue sepe.
16. Ke ka ditsela dife bangwe ba ka iphitlhelang ba sa lebe dilo ka tsela e Modimo a di lebang ka yone, mme re ka ithuta eng mo sekaong sa ga Jona?
16 Go motlhofo go nyatsa tsela e Jona a ileng a itshwara ka yone, mme re tshwanetse go gopola gore gantsi batho ba ba sa itekanelang ga ba lebe dilo ka tsela e Modimo a di lebang ka yone. Bangwe ba ka nna le maikutlo a gore Jehofa a ka bo a thibetse masetlapelo mangwe kgotsa a atlhotse baikepi ka bonako kgotsa a sa bolo go fedisa tsamaiso eno e e bosula ya dilo. Sekao sa ga Jona se re gopotsa gore fa re sa lebe dilo ka tsela e Jehofa Modimo a di lebang ka yone, ka metlha e a bo e le rona re tlhokang go baakanya tsela e re lebang dilo ka yone—e seng Ene.
Thuto e Jehofa a Neng a e Ruta Jona
17, 18. (a) Jona o ne a dira eng fa a tswa kwa Ninife? (b) Dikgakgamatso tse Jehofa a neng a di dira ka semela sa segwana di ne tsa ama Jona jang?
17 Moporofeti yono yo o sa itumelang o ne a tloga kwa Ninife mme a se ka a ya gae, go na le moo, a ya kwa ntlheng e e kwa botlhaba, kwa karolong e e okametsweng ke dithaba. O ne a aga loobo mme a nna mo go lone a leta gore a bone se se tla diragalelang Ninife. Gongwe o ne a sa ntse a solofetse go bona motse oo o senngwa. Jehofa o ne a tla ruta jang monna yono yo o tlhogoethata go nna kutlwelobotlhoko?
18 Mo bosigong joo, Jehofa o ne a medisa semela sa segwana. Fa Jona a tsoga o ne a bona semela seno se se neng se godile thata, se makakaba a sone a magolo a neng a dirile moriti o o fetang wa loobo lwa gagwe. O ne a itumela fela thata. “Jona a simolola go ipelela” semela seno, gongwe a tsaya gore go tlhoga ga sone ka kgakgamatso ke sesupo sa gore Modimo o a mo segofatsa le go mo amogela. Le fa go ntse jalo, Jehofa o ne a batla go dira se se fetang fela go sireletsa Jona mo mogoteng le go dira gore a se ka a galefa. O ne a batla go fitlhelela pelo ya gagwe. Ka jalo, Modimo o ne a dira dikgakgamatso tse dingwe. O ne a romela seboko gore se tlhasele le go bolaya semela seo. Go tswa foo, a romela “phefo ya botlhaba e e phaphalatsang” go fitlha Jona a ‘idibala’ ka ntlha ya mogote. Jona o ne a kgobega marapo gape mme a kopa Modimo gore a swe.—Jona 4:6-8.
19, 20. Ke eng se Jehofa a neng a se bolelela Jona ka semela sa segwana?
19 Jehofa o ne a botsa Jona gape gore a go siame go bo a tuka bogale, mme mo lekgetlong leno a galefela go bo semela sa segwana se sule. Go na le gore a ikwatlhaye, o ne a leka go ipuelela ka gore: “Go siame go bo ke tuka bogale, go ya losong.” Jaanong go ne go tshwanela gore Jehofa a mo rute thuto ya botlhokwa.—Jona 4:9.
20 Modimo o ne a bua le Jona, a re moporofeti yono o utlwisiwa botlhoko ke go swa ga semelanyana fela se se neng sa gola mo bosigong bo le bongwe, se a sa se jalang e bile a sa dira gore se gole. Mme Modimo o ne konela jaana: “Nna, a ga ke a tshwanela go utlwela Ninife botlhoko motse o mogolo, o go nang le batho ba ba fetang dikete di le lekgolo le masome a mabedi mo go one ba gotlhelele ba sa itseng pharologanyo fa gare ga seatla sa bone sa moja le sa molema, re sa bale diruiwa tse dintsi?”—Jona 4:10, 11. *
21. (a) Jehofa o ne a dirisa setshwantsho sefe go ruta Jona? (b) Pego ya ga Jona e ka re thusa jang go itlhatlhoba ka kelotlhoko?
21 A o tlhaloganya se tota Jehofa a neng a se kaya fa a ne a dirisa setshwantsho seno? Jona o ne a sa dira sepe fela go tlhokomela semela seo. Mme Jehofa ke ene a neng a bopile Baninife le go ba tlhokomela jaaka a dira ka dibopiwa tse dingwe tsotlhe mo lefatsheng. A go ne go utlwala gore Jona a tseye semela se le sengwe se le botlhokwa go feta matshelo a batho ba le 120 000 le diruiwa tsotlhe tsa bone? A gongwe Jona o ne a dirwa ke gore o ikakanyetsa a le nosi? Kana gone, o ile a tlhomogela semela seo pelo fela ka gonne se ne se solegela ene molemo. A go galefela Baninife ga gagwe le gone go ne go sa tlhotlhelediwe ke go bo a ikakanyetsa a le nosi—keletso ya go itseela kwa godimo a batla gore batho ba mo lebe sentle le go bontsha gore o nepile? Pego ya ga Jona e ka re thusa go itlhatlhoba ka kelotlhoko. Tota ke mang wa rona yo a ka se kang a nna le tshekamelo eo? Ruri re tshwanetse go leboga Jehofa go bo ka bopelotelele a re ruta gore re leke thata go akanyetsa batho ba bangwe, go nna pelotlhomogi le go nna kutlwelobotlhoko—jaaka ene!
22. (a) Ke eng se se bontshang gore Jona o ne a amilwe ke kaelo e e botlhale ya ga Jehofa malebana le go nna kutlwelobotlhoko? (b) Ke thuto efe e rotlhe re tshwanetseng go ithuta yone?
22 Kgangkgolo ke gore, a tota Jona o ile a ithuta sengwe mo go se se mo diragaletseng? Buka e e bidiwang ka leina la gagwe e konela ka potso e e sa arabiwang e Jehofa a neng a e mmotsa. Batshwayadiphoso bangwe ba ka nna ba ngongorega ka gore Jona ga a ka a e araba. Boammaaruri ke gore o ne a e araba. Buka e a neng a e kwala ke yone karabo. Bosupi bo bontsha gore Jona ke ene a kwadileng buka e e bidiwang ka leina la gagwe. Akanya fela moporofeti yono, a boetse kwa nageng ya gaabo, a babalesegile mme a kwala pego eno. Bona ka leitlho la mogopolo monnamogolo yo o botlhale, yo o ikokobeditseng a ntse a tshikinya tlhogo fa a tlhalosa diphoso tsa gagwe, botsuolodi jwa gagwe le kafa a neng a le tlhogoethata ka gone a gana go bontsha bopelotlhomogi. Ga go pelaelo gore Jona o ile a ithuta thuto ya botlhokwa mo kaelong e e botlhale ya ga Jehofa. O ne a ithuta go nna kutlwelobotlhoko. A le rona re tla dira jalo?—Bala Mathaio 5:7.
^ ser. 6 Go fopholediwa gore mo motlheng wa ga Jona, motsemogolo wa ditso di le lesome tsa Iseraele e leng Samarea o ka tswa o ne o na le baagi ba le 20 000 go ya go ba le 30 000—palo e e kwa tlase ga kwatara ya batho ba Ninife. Ka nako eo, Ninife e ka tswa e ne e le one motse o mogolo go gaisa mo lefatsheng.
^ ser. 8 Gongwe kgang eno e a gakgamatsa, mme gone go ne go kile ga direga se se tshwanang mo metlheng ya bogologolo. Mokwalahisitori wa Mogerika Herodotus o ne a kwala gore fa Baperesia ba bogologolo ba ne ba hutsafalela loso lwa mojenerale yo o neng a ratiwa ke batho, ba ne ba akaretsa leruo la bone mo mekgweng ya bone ya go hutsafala.
^ ser. 20 Fa Modimo a ne a re batho bao ba ne ba sa itse pharologanyo fa gare ga seatla sa moja le sa molema, o ne a raya gore botlhokakitso ke jone bo neng bo dira gore ba itlhokomolose melao ya gagwe.


text: 29 “‘Mme mo kgweding ya bosupa, ka letsatsi la ntlha la kgwedi eo, lo tshware kopano e e boitshepo. Ga lo a tshwanela go dira tiro epe e e boima.+ Mo letsatsing leo, lo tla letsa terompeta.+2 Lo ntshe setlhabelo se se fisiwang gore e nne lonko lo lo itumedisang* lo lo yang kwa go Jehofa ka powana e le nngwe, phelefu e le nngwe le dikwanyana di le supa tse ditonanyana nngwe le nngwe ya tsone e na le ngwaga o le mongwe, tsotlhe e le tse di itekanetseng sentle,3 le setlhabelo sa tsone sa dijo tsa ditlhaka sa bupi jo bo boleta jo bo tlhakantsweng le leokwane, dikilogerama di ka nna tharo le halofo* di ntshiwe le poo, dikilogerama di ka nna pedi* di ntshiwe le phelefu4 mme kilogerama e ka nna nngwe* e ntshiwe le kwanyana nngwe le nngwe e tonanyana ya dikwanyana tse supa tse ditonanyana5 le potsane e tonanyana e le nngwe e le ya setlhabelo sa boleo gore lo itshwarelwe maleo.6 Seno se ntshiwe kwantle ga setlhabelo se se fisiwang se se ntshiwang kgwedi le kgwedi le setlhabelo sa sone sa dijo tsa ditlhaka+ le setlhabelo se se fisiwang se se ntshiwang ka metlha le setlhabelo sa sone sa dijo tsa ditlhaka,+ mmogo le ditlhabelo tsa tsone tsa senô,+ go ya ka thulaganyo ya ka metlha e di e diretsweng. Se ntshiwe e le lonko lo lo itumedisang,* setlhabelo se se dirwang ka molelo se se yang kwa go Jehofa.7 “‘Mme mo letsatsing la bolesome la kgwedi eno ya bosupa, lo tshware kopano e e boitshepo,+ mme lo ipogise.* Ga lo a tshwanela go dira tiro epe.+8 Mme lo tla ntshetsa Jehofa setlhabelo se se fisiwang e le lonko lo lo itumedisang* ka powana e le nngwe, phelefu e le nngwe le dikwanyana tse ditonanyana di le supa nngwe le nngwe ya tsone e na le ngwaga o le mongwe, tsotlhe di itekanetse sentle.+9 Mme lo ntshe setlhabelo sa tsone sa dijo tsa ditlhaka sa bupi jo bo boleta jo bo tlhakantsweng le leokwane, dikilogerama di ka nna tharo le halofo di ntshiwe le poo, dikilogerama di ka nna pedi di ntshiwe le phelefu e le nngwe,10 kilogerama e ka nna nngwe e ntshiwe le kwanyana nngwe le nngwe e tonanyana ya dikwanyana tse supa tse ditonanyana,11 mmogo le potsane e le nngwe e le ya setlhabelo sa boleo, kwantle ga setlhabelo sa boleo se se ntshiwang ka letsatsi la go ntsha ditlhabelo tsa go itshwarelwa maleo+ le setlhabelo se se fisiwang se se ntshiwang ka metlha le setlhabelo sa sone sa dijo tsa ditlhaka, mmogo le ditlhabelo tsa tsone tsa senô.12 “‘Mme mo letsatsing la bo15 la kgwedi ya bosupa, lo tshware kopano e e boitshepo. Ga lo a tshwanela go dira tiro epe e e boima, mme lo tshwanetse go ketekela Jehofa moletlo malatsi a le supa.+13 Mme lo ntshe setlhabelo se se fisiwang,+ setlhabelo se se dirwang ka molelo e le lonko lo lo itumedisang* lo lo yang kwa go Jehofa, ka dipowana di le 13, diphelefu di le 2 le dikwanyana tse ditonanyana di le 14 nngwe le nngwe ya tsone e na le ngwaga o le mongwe, tsotlhe e le tse di itekanetseng sentle.+14 Mme lo ntshe setlhabelo sa tsone sa dijo tsa ditlhaka sa bupi jo bo boleta jo bo tlhakantsweng le leokwane, dikilogerama di ka nna tharo le halofo di ntshiwe le poo nngwe le nngwe ya dipoo tse 13, dikilogerama di ka nna pedi di ntshiwe le phelefu nngwe le nngwe ya diphelefu tse 2,15 mme kilogerama e ka nna nngwe e ntshiwe le kwanyana nngwe le nngwe e tonanyana ya dikwanyana tse 14 tse ditonanyana,16 mmogo le potsane e le nngwe e le ya setlhabelo sa boleo, kwantle ga setlhabelo se se fisiwang se se ntshiwang ka metlha, setlhabelo sa sone sa dijo tsa ditlhaka le setlhabelo sa sone sa senô.+17 “‘Mme mo letsatsing la bobedi, lo ntshe dipowana di le 12, diphelefu di le 2 le dikwanyana tse ditonanyana di le 14 nngwe le nngwe ya tsone e na le ngwaga o le mongwe, tsotlhe e le tse di itekanetseng sentle,+18 le setlhabelo sa tsone sa dijo tsa ditlhaka le ditlhabelo tsa tsone tsa senô tse di ntshiwang le dipoo, diphelefu le dikwanyana tse ditonanyana ka fa palong ya tsone go ya ka thulaganyo ya ka metlha,19 mmogo le potsane e le nngwe e le ya setlhabelo sa boleo, kwantle ga setlhabelo se se fisiwang se se ntshiwang ka metlha le setlhabelo sa sone sa dijo tsa ditlhaka, mmogo le ditlhabelo tsa tsone tsa senô.+20 “‘Mme mo letsatsing la boraro, lo ntshe dipoo di le 11, diphelefu di le 2 le dikwanyana tse ditonanyana di le 14 nngwe le nngwe ya tsone e na le ngwaga o le mongwe, tsotlhe e le tse di itekanetseng sentle,+21 le setlhabelo sa tsone sa dijo tsa ditlhaka le ditlhabelo tsa tsone tsa senô tse di ntshiwang le dipoo, diphelefu le dikwanyana tse ditonanyana ka fa palong ya tsone go ya ka thulaganyo ya ka metlha,22 mmogo le potsane e le nngwe e le ya setlhabelo sa boleo, kwantle ga setlhabelo se se fisiwang se se ntshiwang ka metlha le setlhabelo sa sone sa dijo tsa ditlhaka le setlhabelo sa sone sa senô.+23 “‘Mme mo letsatsing la bonê, lo ntshe dipoo di le 10, diphelefu di le 2 le dikwanyana tse ditonanyana di le 14 nngwe le nngwe ya tsone e na le ngwaga o le mongwe, tsotlhe e le tse di itekanetseng sentle,+24 setlhabelo sa tsone sa dijo tsa ditlhaka le ditlhabelo tsa tsone tsa senô tse di ntshiwang le dipoo, diphelefu le dikwanyana tse ditonanyana ka fa palong ya tsone go ya ka thulaganyo ya ka metlha,25 mmogo le potsane e le nngwe e le ya setlhabelo sa boleo, kwantle ga setlhabelo se se fisiwang se se ntshiwang ka metlha, setlhabelo sa sone sa dijo tsa ditlhaka le setlhabelo sa sone sa senô.+26 “‘Mme mo letsatsing la botlhano, lo ntshe dipoo di le 9, diphelefu di le 2 le dikwanyana tse ditonanyana di le 14 nngwe le nngwe ya tsone e na le ngwaga o le mongwe, tsotlhe e le tse di itekanetseng sentle,+27 le setlhabelo sa tsone sa dijo tsa ditlhaka le ditlhabelo tsa tsone tsa senô tse di ntshiwang le dipoo, diphelefu le dikwanyana tse ditonanyana ka fa palong ya tsone go ya ka thulaganyo ya ka metlha,28 mmogo le potsane e le nngwe e le ya setlhabelo sa boleo, kwantle ga setlhabelo se se fisiwang se se ntshiwang ka metlha le setlhabelo sa sone sa dijo tsa ditlhaka le setlhabelo sa sone sa senô.+29 “‘Mme mo letsatsing la borataro, lo ntshe dipoo di le 8, diphelefu di le 2 le dikwanyana tse ditonanyana di le 14 nngwe le nngwe ya tsone e na le ngwaga o le mongwe, tsotlhe e le tse di itekanetseng sentle,+30 le setlhabelo sa tsone sa dijo tsa ditlhaka le ditlhabelo tsa tsone tsa senô tse di ntshiwang le dipoo, diphelefu le dikwanyana tse ditonanyana ka fa palong ya tsone go ya ka thulaganyo ya ka metlha,31 mmogo le potsane e le nngwe e le ya setlhabelo sa boleo, kwantle ga setlhabelo se se fisiwang se se ntshiwang ka metlha, setlhabelo sa sone sa dijo tsa ditlhaka le ditlhabelo tsa tsone tsa senô.+32 “‘Mme mo letsatsing la bosupa, lo ntshe dipoo di le 7, diphelefu di le 2 le dikwanyana tse ditonanyana di le 14 nngwe le nngwe ya tsone e na le ngwaga o le mongwe, tsotlhe e le tse di itekanetseng sentle,+33 le setlhabelo sa tsone sa dijo tsa ditlhaka le ditlhabelo tsa tsone tsa senô tse di ntshiwang le dipoo, diphelefu le dikwanyana tse ditonanyana ka fa palong ya tsone go ya ka thulaganyo ya ka metlha e di e tlhometsweng,34 mmogo le potsane e le nngwe e le ya setlhabelo sa boleo, kwantle ga setlhabelo se se fisiwang se se ntshiwang ka metlha, setlhabelo sa sone sa dijo tsa ditlhaka le setlhabelo sa sone sa senô.+35 “‘Mme mo letsatsing la borobedi, lo tshware kopano e e kgethegileng. Lo se ka lwa dira tiro epe e e boima.+36 Lo ntshe setlhabelo se se fisiwang, setlhabelo se se dirwang ka molelo e le lonko lo lo itumedisang* lo lo yang kwa go Jehofa, ka poo e le nngwe, phelefu e le nngwe le dikwanyana tse ditonanyana di le supa nngwe le nngwe ya tsone e na le ngwaga o le mongwe, tsotlhe di itekanetse sentle,+37 le setlhabelo sa tsone sa dijo tsa ditlhaka le ditlhabelo tsa tsone tsa senô tse di ntshiwang le poo, phelefu le dikwanyana tse ditonanyana ka fa palong ya tsone go ya ka thulaganyo ya ka metlha,38 mmogo le potsane e le nngwe e le ya setlhabelo sa boleo, kwantle ga setlhabelo se se fisiwang se se ntshiwang ka metlha le setlhabelo sa sone sa dijo tsa ditlhaka le setlhabelo sa sone sa senô.+39 “‘Tseno lo di ntshetse Jehofa kwa meletlong ya lona ya dipaka,+ kwantle ga ditlhabelo tsa lona tsa maikano+ le ditlhabelo tse di ntshiwang ka go rata,+ e le ditlhabelo tsa lona tse di fisiwang+ le ditlhabelo tsa lona tsa dijo tsa ditlhaka+ le ditlhabelo tsa lona tsa senô+ le ditlhabelo tsa lona tsa go abelana.’”+40 Moshe o ne a bolelela Baiseraele sengwe le sengwe se Jehofa a neng a se mo laetse.


text:
Serval
Tadi
Leina
Tadi [Leptailurus serval]
Tebego
Katse eno e e tshesane ka sebopego e eme go 500mm fa magetleng. Mokokotlo, matlhakore le mogatla wa yona di apesitswe ke bobowa jo bo thokwa ka methalo e mentsho go ya le mokokotlo le dikôlô tse ntsho mo matlhakoreng le mo mogatleng. Tadi ena le maoto a maleele go feta fa go bapiswa le mmele wa yona, a a ka fitlhang go 3 feet ka boleele, fa e ema go fitlha go 20 inches ka boleele jwa legetla.
Tadi ena le tlhogo e nnye fela ele telele, le ditsebe tse tona tse di kgolokwe di le tilodi fa pele. Go fitlheletswe fa Tadi e dirisa bo tilodi jwa ditsebe tsa yona go buisana le diphologolo tse dingwe tsa tshika ya yona. Ditadi tse dintshofetseng di ka bonwa mo dikgweng tse di bongola le tse di kitlaganeng tse di gaufi le tsona.
Phepo
Bogolo jwa phepo ya yona ke go ja magotlo. Dinonyane, digwagwa, ditshenyekegi, digagabi tse di nnye tota le ditlhapi di oketsa phepo ya yona.
Tsadiso
Dikatsana, ka segopa sa tharo go ya go nne, di tsalelwa mo tlhageng e kitlaneng kgotsa ka fa tlase ga ditlhatshana. Go dusa go tsaya matsatsi a le 68-72. Tsalo e diragala gantsi ko bofelong jwa selemo. Di tsalelwa mo tulong ya tsona, fela, go sireletsa dikatsana, mmaatsona o di fudusa gangwe le gape ko maiphitlhong a maša.
Se se thatafatsa kelotlhoko ya bana ba Tadi go batho. Jaaka lengau, mme Tadi o godisa dikatsana tsa gagwe a le nosi mme o di tlogela gangwe le gape go ya go tsoma. Fa dikatsana di setse di nonofile go tsoma, mmaatsona o koba tsa banna pele mo lapeng. Tse di tshegadi di dula le mmaatsona go fitlha di nonofa go tsala. Mme di tla kobiwa ke mmaatsona go ya go ikagela malapa a tsona.
Maitshwaro
Ke boPhela-nosi, ntle le fa di batla go tsala kgotsa ya tshegadi ena le bana. Monkgo wa Tadi o tshwaya legae la yona, lwa bogolo bo ka nna 15 - 30 square km. Magae ga a kgethega, fela badudi ba kekoga go kopana. Tshwao ka monkgo e dirwa ka moroto le mantle. Legae la tse tonanyana le aname go feta la tse tshegadi. Ka boiphitlho le ditlhong, ditadi gantsi di tsoma mo lefifing, di dirisa pono le modumo gona le monkgo. Mo dikarolong tsa Afrika mo katse e e iseng e tshwenyiwe teng, di tsoma ka masa le mo phirimaneng (crepuscular).
Kutlo ya yona ke e e magoletsa mo ebileng e ka utlwa setsongwa se gagaba ka fa tlase ga lefatshe. Fa e fetsa go utlwa setsongwa, Tadi e atamela ka tidimalo ebe e tlola, e tlampurela setsongwa. Kgapetsakgapetsa e tshameka ka sejo sa yona pele e se ja. Katse e ena le medumo e le mmalwa e e akaretsang go suma, go rôra, go kgwa mathe, go gwasa, le selelo se se sesane se le godimo sa go bitsa ditadi tse dingwe. Fa di itshireletsa, di emisa mokwatla mme di rôrele godimo.
Tulo
Di rata tulo e e bongola mo ditlhageng tse di telele tse gantsi di amanang le kwa megobeng. Seno se dira gore di fitlhelwe ka bonnye mo ditikologong tse di nnye.
Ditsomi tsa tsona
Dira tsa tlholego tsa Tadi ke Diphiri, Matlhalerwa le Dinkwe.
Dipalopalo tsa botlhokwa
Bokete (Tshegadi): 8,6 - 11,8 kg
Bokete (Tonanyana): 8,6 - 13,5 kg
Botelele (Tshegadi): 110 cm
Botelele (Tonanyana): 110 cm
Nako ya go dusa: Dikgwedi tse 2
Palo ya bana: Katsana tse 1-3
Lotso: Carnivora
Tshika: Felidae
Tsadiso: Bana ba le 1-4 ba tsalwa go tloga ka Lwetse – Moranang morago ga go dusa dikgwedi di ka nna 2.
Tlhaloso ya Motlhala
Fa go bapiswa le Thwane, Tadi ena le metlhala e mesesane, mokobego ko pele mo dikgatong tse di mo bogareng ga o kalo. Motlhala o ka supa mokobego o monnye wa matshwao a dinala.


text:
181E rile Josafate a sena go bona khumo e ntsi le tlotlo e kgolo, a batlela morwawe morwadia Ahabe.
21:6
2E rile dinyaga di sena go feta, a etela Ahabe kwa Samaria, mme Ahabe a mo tlhabela le batho ba ba nang nae bontsi jwa dinku le dikgomo, a ba a mo oka gore a bololele Ramothe wa Gileate nae. 3Ahabe kgosi ya Iseraele a botsa Josafate kgosi ya Juta a re: “A o tla ya le nna kwa Ramothe wa Gileate?” A mo araba a re: “Re tla ya mmogo kwa tlhabanong, nna le wena, morafe wa me le wa gago.” 4Josafate a ba a raya kgosi ya Iseraele a re: “A ko o botse lefoko la Morena pele.”
5Ke fa kgosi ya Iseraele e kgobokanya baporofeti, banna ba le 400, e ba botsa e re: “A ke ye go lwela Ramothe wa Gileate kampo ke lese?” Ba araba ba re: “Bolola, Modimo o tla mo neela mo seatleng sa kgosi.”
6Mme Josafate a re: “A ga go na moporofeti yo mongwe wa Morena mono yo re ka mmotsang?”
7Kgosi ya Iseraele ya araba Josafate ya re: “Go sa ntse go le monna a le mongwe yo re ka botsang Morena ka ene, mme ke mo tlhoile; gonne ga a bolelele pele tse di molemo ka ga me, fa e se tse di bosula fela ka gale. Ke Miga morwa Imela.” Mme Josafate a re: “A kgosi e se re jalo!”
8Ke fa kgosi ya Iseraele e bitsa modiredi mongwe wa lapa la yona e re: “Akofa o bitse Miga morwa Imela.”
9Mme kgosi ya Iseraele le Josafate kgosi ya Juta tsa bo di dutse nngwe le nngwe mo sedulong sa yona sa bogosi, di apere diaparo tsa bogosi, di dutse mo seboaneng fa mojakong wa kgoro ya Samaria, mme baporofeti botlhe ba ntse ba bolelela pele fa pele ga tsona. 10E bile Setekia morwa Kenana o ne a itiretse dinaka tsa tshipi, a tla natso a re: “Morena o bua jaana a re: ‘O tla tlhaba Basiria ka dinaka tse go fitlhelela ba felelele.’ ” 11Le baporofeti botlhe ba bolelela pele jalo ba re: “Bololela motse wa Ramothe kwa Gileate. O tla nna tlhogonolo, mme Morena o tla o neela mo seatleng sa kgosi.”
12Mme morongwi yo o neng a ile go bitsa Miga a mo raya a re: “Bona, mafoko a baporofeti a a utlwana, a molemo mo kgosing. Ka thapelo, a lefoko la gago le tshwane le la bone, o bue tse di molemo.”
13Mme Miga a re: “Ka bophelo jwa Morena! Ke tla bua tse Modimo wa me o di ntaelang.”
14Ya re a fitlha kwa kgosing, kgosi ya mmotsa ya re: “Miga, a ke ye kwa Ramothe kwa Gileate go tlhabana kampo ke lese?” A e araba a re: “Bololang, lo tla nna tlhogonolo, mme ba tla neelwa mo diatleng tsa lona.”
15Mme kgosi ya mo raya ya re: “Ke go ikanise ga kae gore o se ka wa mpolelela sepe fa e se boammaaruri fela ka leina la Morena?”
16A fetola a re: “Ke bonye Baiseraele botlhe ba phatlaletse kwa dithabeng jaaka dinku tse di se nang modisa. Mme Morena a re: ‘Ga ba na morena. A mongwe le mongwe a boele kwa gae ka kagiso!’ ”
17Ke fa kgosi ya Iseraele e raya Josafate e re: “A ga ke a go bolelela gore Miga ga a bolelele pele tse di molemo ka ga me fa e se tse di bosula fela.”
18Miga a ba a re: “Ka moo utlwang lefoko la Morena. Ke bonye Morena a dutse mo sedulong sa gagwe sa bogosi le mephato yotlhe ya legodimo e eme mo ntlheng ya le le jang la gagwe le mo ntlheng ya la molema. 19Morena a re: ‘Ke mang yo o tla tsietsang Ahabe kgosi ya Iseraele gore a bolole, a tle a swele kwa Ramothe kwa Gileate?’ Mongwe a bua jaana, yo mongwe a bua ka go sele. 20Ga tlhagelela mowa wa ema fa pele ga Morena wa re: ‘Ke nna ke tla mo tsietsang.’ Mme Morena a o botsa a re: ‘Ka eng?’ 21Wa re: ‘Ke tla bolola go ya go nna mowa wa maaka mo melomong ya baporofeti botlhe ba gagwe.’ Morena a re: ‘O tla mo tsietsa, le gona o tla mo kgona. Tsamaya o dire jalo.’
22“Jaanong he, bona, Morena o tsentse mowa wa maaka mo melomong ya baporofeti botlhe bao ba gago, mme tota Morena o buile tsa tatlhego ka ga gago.” 23Ke fa Setekia morwa Kenana a atamela a faphola Miga mo lesameng a re: “Mowa wa Morena o ntlogetse jang, wa bua nao?”
24Miga a araba a re: “O tla bona ka letsatsi leo o tla tsenang ntlo le ntlwana ka lone go batla maiphitlho.”
25Mme kgosi ya Iseraele ya re: “Tshwarang Miga, lo mmusetse kwa go Amone molaodi wa motse le kwa go Joase morwa kgosi, 26lo re: ‘Kgosi e buile jaana ya re: Tsenyang yo mo ntlong ya kgolegelo, a jele bogobe tlase le metsi a se ka a mo lekana go fitlhelela ke boe ka kagiso.’ ”
27Mme Miga a re: “Fa o ka boa tota ka kagiso, Morena o tla bo a sa bua ka nna.” A ba a re: “Utlwang, lona merafe yotlhe!”
28Jaanong kgosi ya Iseraele le Josafate kgosi ya Juta tsa bololela Ramothe kwa Gileate. 29Mme kgosi ya Iseraele ya raya Josafate ya re: “Ke tla ba itimetsa, ke tsena jalo mo tlhabanong, wena o nne o ntse o apere diaparo tsa gago tsa bogosi.” Kgosi ya Iseraele ya apara diaparo di sele. Ba tsena jalo mo tlhabanong.
30Mme kgosi ya Siria e ne e laetse balaodi ba dikoloi tsa ntwa tsa yona ya re: “Lo se ka lwa tlhabana le ope yo monnye gongwe yo mogolo, fa e se le kgosi ya Iseraele e le yosi fela.” 31Jaanong e rile balaodi ba dikoloi ba bona Josafate, ba re: “Ahee, ke ene kgosi ya Iseraele!” Mme ba mo dikanyetsa go tlhabana nae. Ke fa Josafate a goa, mme Morena a mo thusa, Modimo wa ba tlakisa go mo tlogela. 32Ya re balaodi ba dikoloi ba lemoga gore ga se ene kgosi ya Iseraele, ba boa ba mo tlogela. 33Mme monna mongwe a gagamatsa bora, a hula fela ka phopholetso, a tlhaba kgosi ya Iseraele fa makopanong a diaparo tsa tshipi. Ke fa kgosi e raya mokgweeletsi wa yona e re: “Sokolola koloi, o nntshe mo tlhabanong, gonne ke khutlegile.” 34Jaanong ya re tlhabano e gakala ka letsatsi leo, kgosi ya Iseraele ya bo e eme ka go itshoka mo koloing e lebaganye le Basiria go ya maitsiboeng, mme ya swa, fa letsatsi le phirima.


text:
Thua Dinotshe mo Aforika Borwa
Se se botlhokwa thata ka barui ba bašwa ba dinotshe mo Aforika Borwa ba tla se tlhoka fa ba simolola go rua dinotshe ke kitso. O tla tlhoka go tlhaloganya lelepa le le rileng go kgona go laola dinotshe, popego ya mosthitshi, ditiro tsa dinotshe, mmele wa yona le gore o ja jang, dijo tse di e ratang go gaisa, dibatana le malwetse.
Barua dinotshe ba bašwa ba tla tlhoka gape le segopa (kgotsa diphelammogo tsa dinotshe), motshitshi le lefelo la go tsenya motshitshi, gaufi go go lekaneng go motheo wa dijo tsa dinotshe. Motswedi o o siameng wa dijo le metsi a a tla ntsha kuno e e kwa godimo ya tswine ya dinotshe. Diaparo tsa tshireletso le didiriswa tse dingwe tsa go dira le motshitshi le diphelammogo gape di tla tlhokega.
Apitherapy ke tiriso ya dintsha kuno notshe tsa kalafi le thibelo ya malwetse. Go ya ka Mokgatlha wa Apitherapy wa Amerika...more
Fa a simolola go rua dinotshe moruanotshe o mošwa o tla tlhoka motshitshi. Motshitshi ke fa dinotshe di tla nnang teng, di godise dinotshe tse di šwa, di tshole kgosigadi ya tsona eo e beelang mae e babalesegile le dilwana tse...more
Porofaele ya baruanotshe mo Aforika Borwa (SA) ga e a farologana thata go tswa lefatsheng ka bophara. Ka fa tlase ga 5% ya baruanotshe mo SA ke bang ba lefatshe leo mo ba ruileng gona ka fa tlase ga 5% ya dinotshe tsa...more
Dinotshe di ‘tumileng’ ka tswine ya tsona (le dikuno tse dingwe) tseo di ntsha kunong. Mme go ntse go na le go oketsega ga kitso ya dinotshe tsa tirelo ka go tlamela ka tulafatso ya dimela....more
Kwa ntle ga go kwadisa metshitshi ya bona, go na le ditlhokego tsa baruanotshe go tlamela ka ditirelo tsa go dulafatsa mo dijalong tsa dijo. Mmatlisisi wa Mokgatlho wa Patlisiso wa Temothuo (ARC)...more
Dinotshe tsa tswine ke ditshenekegi tsa loago e bile di nna mo ditshelammogong tse dikgolo. Tshelammogo nngwe le nngwe e na le tshegadi e le nngwe e e nonneng (kgosigadi) le diketekete tsa dinotshe tsa...more
Mo Aforika Borwa, dinotshe tsa tswine le ditlhagiswa tse di amanang le tsona (sk. Tswine ya dinotshe, boka ya ya dinotshe, propolis) le ditirelo (go dulafatsa mo ntshodikunong ya dijalo) go nna le seabe sa lotseno la go feta...more
Mmudula ke sere se se ntshitsweng ke diramodula tsa dimela tse di ntshang peo. E na le dithoro tsa dimmudula tse di boleta tse di nang le mae a bonna (disele tsa peo ya bonna tsa dimela)....more
Go rua dinotshe e ka nna tlosabodutu e e kgatlhang, mme gape e ka gola go nna kgwebo ya leruri. Motshodi wa dinotshe wa kgwebo o tla kgona go tlamela ka ditirelo tsa go dulafatsa mme a tsweletsa kumo e e...more
Go nna le kitso ka disenyi tsa dinotshe tsa tswine ya dinotshe le malwetse go botlhokwa mo baruanotsheng go netefatsa gore digopa tsa boitekanelo le boleng jwa dintsha kuno jo bo botoka tse di amanang le dinotshe....more
Dinotshe tsa tswine di tlhoka dijo go kgona go phela le go tswala. Di tlhoka dikhabohaetereite (disukiri mo botsheng kgotsa tswine ya dinotshe), diamino esiti (poroteine e e tswang mo mmuduleng)...more
Badulafatsi, ka kakaretso, ba neelana ka mefuta e e farologaneng ya mesola mo bathong. Boitekanelo jwa rona bo ikaegile thata mo ditikologong le ditiro tsa tsona. Go ya bokgakaleng jo bo kana kang, badulafatsi ba...more
Kwa ntle ga go nna sejo sa dikotla se se abelanang ka maatla, tswine ya dinotshe e ntse e itsege go tloga ka dinako tsa bogologolo go nna le sethibela ditshedinyana le sethibela dibaketheria....more
Dinotshe tsa tswine di tlhoka metsi ka ntlha ya maikaelelo a mabedi a a botlhokwa. Sa ntlha, metsi a a dirisiwang go rarolosa tswine e e e bonalang sentle gore e ka oketswa mo dijo tsa tsalo. Sa bobedi, dinotshe di tlhoka...more
Bontsi ba batshodi ba dinotshe ba bašwa ba lebelela dibidio tsa YouTube, fela bontsi jwa dibidio tse di tserwe kwa USA le kwa Yuropa. Dinotshe tsa Aforika Borwa di itshola ka go farologana gannyane...more


text:
A Modimo o Teng?
Karabo ya Baebele
Ee, Baebele e naya bosupi jo bo tlhatswang pelo jwa gore Modimo o teng. E re kgothaletsa gore re nne le tumelo mo Modimong ka go dirisa ‘maatla a rona a go akanya’ le ‘bokgoni jwa go lemoga,’ go na le go dumela fela se bodumedi bo se buang. (Baroma 12:1; 1 Johane 5:20) Akanya ka mabaka a a latelang a a theilweng mo Baebeleng:
Go bo go na le lobopo lo lo rulagantsweng sentle go bontsha gore go na le Mmopi. Baebele ya re: “Ke boammaaruri gore, ntlo nngwe le nngwe e agiwa ke mongwe, mme yo o agileng dilo tsotlhe ke Modimo.” (Bahebera 3:4) Le mororo mafoko ano a le motlhofo go a tlhaloganya, batho ba le bantsi ba ba rutegileng ba a fitlhela a le maatla. *
Ka tlholego fela re na le keletso ya go tlhaloganya bokao jwa botshelo, mme e tswelela e le gone morago ga go kgotsofatsa dilo tse re di tlhokang tsa senama. Seno se akaretsa se Baebele e se bitsang se re se “tlhokang semoyeng,” e leng keletso ya go itse Modimo le go mo obamela. (Mathaio 5:3; Tshenolo 4:11) Go tlhoka dilo tsa semoya ga go bontshe fela gore Modimo o teng mme gape go bontsha gore ke Mmopi yo o lorato yo o batlang gore re kgotsofatse se re se tlhokang semoyeng.—Mathaio 4:4.
Boporofeti jo bo kwadilweng ka botlalo mo Baebeleng bo kwadilwe diketekete tsa dingwaga pele bo diragadiwa, mme bo ne jwa diragala fela jaaka go ne go boleletswe pele. Dipolelelopele tseno di nepile e bile di na le dintlha tsotlhe ka botlalo, se se bontshang gore di tswa mo motsweding o e seng wa motho.—2 Petere 1:21.
Bakwadi ba Baebele ba ne ba na le kitso e ntsi ya saense go feta batho ba bangwe ba motlha wa bone. Ka sekai, bogologolo batho ba le bantsi ba ne ba dumela gore lefatshe le tshegeditswe ke diphologolo tse di jaaka tlou, kolobe ya naga kgotsa poo. Go farologana le seo, Baebele ya re Modimo “o lepeletsa lefatshe mo go se nang sepe.” (Jobe 26:7) Ka tsela e e tshwanang, Baebele e tlhalosa popego ya lefatshe ka nepo fa e re le “kgolokwe” kgotsa “sediko.” (Isaia 40:22; Douay Version) Batho ba le bantsi ba dumela gore lebaka la go bo bakwadi ba Baebele ba ne ba tlhaloganya dilo tseno ka tsela e e utlwalang e ne e le ka ntlha ya go newa tshedimosetso eno ke Modimo.
Baebele e araba dipotso tse dintsi tse di thata, tse fa di sa arabiweng ka botlalo di ka dirang gore batho ba felele ba latola Modimo. Ka sekai: Goreng Modimo yo o lorato le yo o maatlaotlhe a letla gore go nne le pogo le boikepo mo lefatsheng? Goreng bodumedi gantsi bo tlhotlheletsa batho gore ba dire bosula go na le go dira molemo?—Tito 1:16.
^ ser. 2 Ka sekai, Allan Sandage, moithutadinaledi yo o tlhokafetseng, o kile a bua jaana ka lobopo: “Ke bona go sa utlwale tota go dumela gore thulaganyo e e kanakana e bo e simologile fela mo tlhakatlhakanong. Go tshwanetse ga bo go na le sengwe se se tlisang thulaganyo. Ke tsaya gore Modimo ke masaitseweng mme ke dumela gore ke ene a dirileng gore go nne le botshelo, go seng jalo go ka bo go se na sepe.”


text:
A. TAAC ke eng?
Tokologo African Anarchist Collective ke mokgatlo o o ekemetseng wa di anarchist (go ipusa ga batho) le ba ema nokeng ba go ipusa ga batho ba e reng ba batla phetogo setjhabeng le ditirong. Ba tsa karolo ba dira jaaka barutisi TAAC e kopana gangwe le gape go ithuta le go atisa megopolo ya go ipusa ga batho mo bathong ba ba di kobo khutswane mo Afrika borwa.
Megopolo e e batla go thusa go aga mo etlo wa phetogo ya puso le go aga mekgatlo e e matla ya phetogo ya puso go lwa le go tsenya kgatelelo le tiriso e e makgwakgwa ya batho.
B. TAAC e batla go dira eng?
Ba tsaya karolo ba kopana gangwe kgwedi le kgwedi go bua go ganetsana le go ithuta ka megopolo ya go ipusa ga batho. Ba tsa karolo ba kopana go ithuta bokgoni ba go kopanya setjhaba le go kopanya babareki.
Ba tsa karolo ba kopana go atisa ditirelo tsa TAAC. Ketse:
- Ke go kopanya le go tsaya karolo mo dithutong tsa setjhaba sa babereki.
- Go dira le go tsamaisa tlhotlheletso ya dipolitiki e amanang le tiro ya TAAC le anarchism – go ipusa ga batho (tlhotlheletso e akaretsa, lekwalo dikgang la TAAC, dintlha, le di t-shirt).
C. Ke eng re dira se?
TAAC e batla go gagamatsa tlhaloganyo ya anarchism megopolo wa yona, ditsela tsa yona le ma ikemisetso a yona.
TAAC e batla go ikaga ka go gogela batho ba bantsi go tsa karolo mo go TAAC. TAAC e batla go natlafatsa mowa wa moetlo le tshepo mo ntweng le kopano kgatlanong le kgatelelo le tiriso e e makgwakgwa mo setjhabeng. Tsela engwe ya go dira se ke go batla go kopana le gape le mekgatlo e mengwe ya setjhaba e e matlhagatlhaga.
D. Ke mang ooka tsayang karolo mo go TAAC?
Go tsa karolo ha go a dumellwa mongwe le mongwe yo o batlang. Ba tsa karolo ba tshwanetse go ba barutisi ba megopolo ya anarchism. Ba batlang go tsaya karolo ba tshwanetse ba be barutilwe ka megopolo e, le go rutiwa go ruta ba bangwe ka megopolo e TAAC e batlang go natlafatsa tlhaloganyo ya motho ka mongwe ka ga anarchism. Ka jalo motho ka mongwe o tshwanela ke go ela tlhoko megopolo ya TAAC le tsela, le maikemisetso a a batlegang go tsa karolo mo go TAAC.
Go tsaya karolo go dumeletswe motho ka monwe ke tumelano ya ba tsa karolo. E leng gore:
- Motho ka mongwe yo o tsayang karolo mo dithutong tsa setjhaba. Mo dithutong tse motho a ka buisana le o mongwe wa ba TAAC ka keletso ya go tswelela pele ka go ithuta ka ga anarchist kapa a lemogwe ke o mong wa TAAC o o le teng.
- Ka mo motho ka mongwe o tla memiwa go tsa karolo mo dithutong tse di leng teng anarchist political school (APS).
- Motho ka mongwe o tla tsa karolo fa a setse a atlegile mo go APS. Go tsa karolo go dumeletswe motho o o atlegileng mo go APS o e leng anarchist le o e seng anarchist. Go tsaya karolo go dumeletwse ba banang le pono TAAC. Ba tsaya karolo ba ikemeseditse go tlatsa megopolo ya anarchism mo babereking le setjhaba sa dikobo dikhutswane jaaka e le tumelano ya maikemisetso a mokgatlo wa TAAC.
E. Ditumelano tsa TAAC di diriwa jang ke mang?
Di tumelano tsa TAAC di diriwa ke ba tsaya karolo ba TAAC kgwedi le kgwedi ga ba kopana. Ke di kopano tse mo ditiro di tlhopiwang teng le go ithaopa gore o dirang eng. Di tumelano tsa botlhe ba mo kopanong. TAAC e ka thlopha mokgatlo o o ka dirang dilo tse ding jaaka sekao (editorial collective). Mokgatlo o o tlhopiwana le go simollwa mo kopanong. Mokgatlo o itlhopela tiro e o tlae dirang. Fela mokgatlo o o tshwanelwa ke go tshepagala mo bathong botlhe, ba ba mo kopanong. Mokgatlo o tshwanelwa ke go busa karabo gore ba dirileng jang mo kopanong e e latelang jaaka ba laetswe ka tumelano ya batho botlhe.


text:
201Jaanong ka bona moengele a fologa kwa legodimong, a tshotse selotlele sa molete o o se nang bolekanngo le keetane e kgolo ka seatla.
2 Pet. 2:4
Juta 6
2A tshwara kgwanyape, noga e kgologolo e e leng Diabolo le Satane, a mo golega dinyaga di le kete,
3a mo latlhela mo moleteng o o se nang bolekanngo, a ba a o lotlela, a o kana fa godimo gore a se ka a tlhola a timetsa merafe go tsamaya dinyaga di le kete di fete pele. Morago ga moo o tshwanetse go gololwa sebakanyana.
4Ka ba ka bona ditulo tsa bogosi, mme baatlhodi ba nna mo go tsona, ba neelwa katlholo; gape ka bona mewa ya ba ba kgaotsweng ditlhogo ka ntlha ya go ipolela Jesu le ka ntlha ya Lefoko la Modimo, ba sa obamela sebata le e seng setshwantsho sa sona, ba sa ipaya letshwao mo diphatleng le mo diatleng; ba tsoga, ba busa mmogo le Keresete dinyaga di le kete.
Luka 22:30
1 Bakor. 6:2
5Baswi ba bangwe bone ba se ka ba tsoga go tsamaya dinyaga tse kete di fete pele. Tsogo eo ke ya ntlha.
1 Bathes. 4:16
6Go sego, go bile go boitshepo ene yo o nang le seabe mo tsogong ya ntlha. Mo go bao loso lwa bobedi ga lo na thata epe, mme ba tla nna baperesiti ba Modimo le ba ga Keresete, ba busa nae dinyaga tse kete.
7E tla re dinyaga tse kete di sena go feta, Satane a gololwe mo kgolegelong ya gagwe, 8a bolole go timetsa merafe kwa dikhutlong tse nne tsa lefatshe, e bong Gogo le Magogo, go ba phuthela ntweng, ba palo ya bone e leng e e kana ka motlhaba wa lewatle.
9Ba ne ba bololela lefatshe mo boatlhamong jwa lone, ba dikanyetsa bothibelelo jwa baitshepi le motse o o rategang ka ntwa. Mme molelo wa fologa kwa legodimong, wa ba nyeletsa.
39:6
Sag. 12:9
10Diabolo yo o ba timeditseng a latlhelwa mo letsheng la molelo le sebabole kwa sebata le moporofeti wa maaka ba leng teng; mme ba tla tlhokofadiwa bosigo le motshegare go ya bosakhutleng.
14:10,11
11Jaanong ka bona sedulo sa bogosi se segolo se sesweu le yo o ntseng mo go sona, yo legodimo le lefatshe di tshabileng sefatlhego sa gagwe, mme tsa se ka tsa bonelwa bonno.
2 Pet. 3:7,10,12
12Ka ba ka bona baswi, ba bagolo le ba bannye, ba eme fa pele ga sedulo sa bogosi sa Modimo; jaanong dikwalo tsa bulwa; ga bulwa lokwalo lo longwe lo e leng lwa bophelo; mme baswi ba atlholwa ka fa ditirong tsa bone tse di kwadilweng mo dikwalong.
Tshen. 3:5
Bafil. 4:3
Baroma 2:6
13Lewatle la ntsha baswi ba ba mo go lone, le loso le felo ga baswi tsa ntsha baswi ba ba mo go tsona; jaanong ba atlholwa, mongwe le mongwe ka fa ditirong tsa gagwe.
14Loso le felo ga baswi tsa latlhelwa mo letsheng la molelo. Ke lone loso lwa bobedi, e bong letsha la molelo.
15Mme fa mongwe a fitlhelwa a sa kwalwa mo lokwalong lwa bophelo, o ne a latlhelwa mo letsheng la molelo.
Math. 25:41


text:
601Loboko lwa ga Dafita lwa go ruta lo lo kwaletsweng moopedisi, lo lo opelwang ka moopelo wa: “Ledutla la tshupo”. 2Lo kwadilwe jale fa a tlhabana le Basiria ba Mesopotamia le Basiria ba Soba, fa Joabe a boa, a fenya Baetomo ba le 12 000 mo mokgatsheng wa letswai.
10:13,18
3Modimo, o re latlhile,
o re faladitse;
o ne o gaketse, re agise gape.
4O roromisitse lefatshe,
wa le fatoganya.
Fodisa thubego ya lone,
gonne le a theekela.
5O bontshitse batho ba gago
dilo tse di thata,
wa re nosa weine e e theekedisang.
6Ba ba go boifang o ba neile sefoka
gore ba falole mo boreng. Sela.
7Thusa ka letsogo le le jang la gago,
o re utlwe,
gore baratiwa ba gago ba gololege.
8Modimo o buile mo Felong-ga-Boitshepo
ga ona wa re:
“Ke tla ipela,
ke tla kgaoganya Šegeme,
ke lekanya mokgatsha wa Sukothe.
9Gileate ke wa me
le Manase ke wa me;
Eferaime ke phemelo
ya tlhogo ya me,
Juta ke thobane ya me ya bogosi.
10Moabe ke mogopo wa me
wa go tlhapela.
Setlhako sa me
ke se latlhela mo go Etomo;
ntudueletsa, wena Felesita.”
11Ke mang yo o tla nkisang
kwa motseng o o thata?
Ke mang yo o tla nkgogelang
kwa Etomo?
12A ga se wena, Modimo,
o o re latlhileng?
Ee, Modimo, ga o bolole
le mephato ya rona.
13Re direle thuso ya go phologa
mo mmabeng;
gonne thuso ya batho
ga se ya sepe.
14Ka Modimo re tla dira
ditiro tsa bonatla,
mme ona o tla gataka baba ba rona.


text:
301Morena o buile a re: “A tatlhego wee ya ba ba matepe, ba ba logang maano, mme e se ka nna; ba tlhomamisa kgolagano, mme e se ka Mowa wa me, e le gore ba oketse boleo ka boleo;
2ba ba yang kwa Egepeto, ba sa botsa molomo wa me,30:2 Go tewa moporofeti. gore ba itshireletse ka phemelo ya ga Farao, ba tshabele mo moriting wa Egepeto. 3Mme phemelo ya ga Farao e tla lo fetogela ditlhong; botshabelo mo moriting wa Egepeto bo tla lo fetogela tshilofalo. 4Gonne le fa dikgosana tsa bone di gorogetse kwa Soane, le fa barongwi ba bone ba fitlhile kwa Hanese, 5botlhe ba tla swaba ka ntlha ya morafe o o sa ba thuseng sepe, o o se nang pholoso, le fa e le thuso, fa e se ditlhong le kgala fela.”
6Taelo ya Modimo ka ga Diphedi tsa Borwa: “Mo nageng ya tlalelo le pitlagano, fa go leng tau e namagadi le e tonanyana, le lebolobolo le kgwanyape e e fofang, ba isa dithoto tsa bone tse ba di belesitseng mo mekokotlong ya diesele, le mahumo a bone a ba a belesitseng mo diroteng tsa dikammele, ba di isa kwa morafeng o o sa ba thuseng sepe. 7Thuso ya Egepeto ga se ya sepe, ke ya lefelafela. Ke ka moo ke mmiditseng: ‘Sebata se se itulelang fela.’
89:11
8“Jaanong tsamaya o kwale mafoko a mo letlapeng fa pele ga bone, o a kwale mo lokwalong gore a nne bosupi mo metlheng e e tlang ka bosakhutleng. 9Gonne ke morafe wa moferefere, ke bana ba maaka, ke bana ba ba ganang go utlwa molao wa Morena, 10ba ba rayang baboni ba re: ‘Lo se ka lwa bona;’ ba raya baporofeti ba re: ‘Lo se ka lwa re rerela boammaaruri! Re boleleleng tse di ka re kgatlhang; re rereleng tsa tsietso! 11Fapogang mo tseleng, tswang mo mmileng, khutlisang go bua le rona ka ga Moitshepi wa Iseraele.’ ”
12Ka ntlha ya tseo Moitshepi wa Iseraele o bua jaana a re: “E re ka lo latlha lefoko le, mme lo ikanya kgatelelo le tshokamo, lo ikaega ka tsona, 13ka moo boikepo jo, bo tla nna mo go lona jaaka seripa se se sekameng mo loboteng lo lo godimo, se se batlang go wa, se go wa ga sona go dirafalang ka tshoganyetso le ka ponyo ya leitlho. 14O tla se thubaganya jaaka nkgo ya mmopi e thubega, e e pšhwetlwang, ba sa e rekegele; e gare ga mangetana a yona go sa fitlhelweng lengeta le le lekanyeng go ka ogola molelo mo leisong ka lone, le fa e le go ga metsi mo sedibeng ka lone.”
15Gonne Morena Modimo, Moitshepi wa Iseraele, o buile jaana a re: “Fa lo ka tlhabologa le go iketla, lo tla pholosiwa; fa lo ka didimala le go ikanya, lo tla nna thata.” Mme lo ganne,
62:2
Ekes. 14:14
16lwa re: “Nnyaya! Re tla tshaba ka dipitse” – ka moo lo na le go tshaba! Lwa re: “Re tla tana dipitse tse di lebelo” – ka moo ba tla nna lebelo ba ba lo latelelang. 17Ba le sekete ba tla tshaba ka kgalemelo ya motho a le mongwe; lo tla tshaba ka theregiso ya ba batlhano go fitlhelela lo tlogelwa jaaka kota ya sefoka e e mo godimo ga thaba le jaaka sefoka se se mo thabaneng.
18Ke gona ka moo Morena a lo letelang gore a lo itshwarele; ke ka moo a tsogang gore a lo tlhomogele pelo. Gonne Morena ke Modimo wa tshiamo. Go tshegofaditswe botlhe ba ba solofelang mo go ene.
19Ee, lona morafe o o mo Sione, lo tla aga mo Jerusalema. Ga lo nke lo tlhola lo lela. Ruri, fa a utlwa lentswe la selelo sa lona, o tla lo itshwarela; fa a se utlwa, o tla lo araba.
20Morena o tla lo naya dijo tsa tlalelo le metsi a pitlagano, mme baruti ba lona ga ba kitla ba tlhola ba iphitlha. Matlho a lona a tla nna a bona baruti ba lona. 21Fa lo fapogela mo ntlheng ya le le jang gongwe mo go ya la molema, ditsebe tsa lona di tla utlwa lentswe fa morago ga lona le le reng: “Tsela ke e, tsamayang mo go yona.”
28:14
22Medimo ya diseto ya lona e e manegilweng selefera, le ya ditshwantsho tsa lona tse di bopilweng tse di manegilweng gouta, lo tla e kaya makgapha, lo e latlha jaaka maila, lo e raya lo re: “Tlogang fa!”
27:9
Gen. 35:2,4
23Mme dijwalo tsa lona tse lo di jwetseng mo tshimong, Morena o tla di nesetsa pula, a lo naya dijo tse di tswang mo tshimong tse di monate tsa letlotlo. Mo metlheng eo dikgomo tsa lona di tla fula mo mafulong a a atlhameng. 24Dipholo le dieselana tse di lemang tshimo di tla ja dijo tse di lokilweng tse di tlhakantsweng, tse di olositsweng ka tlatla le ka loselo. 25E tla re dikago tsa tlhaselo di wa mo letsatsing la polao e kgolo, go nne dinoka le dinokana tsa metsi mo dithabeng tsotlhe tse dikgolo le mo mebotong yotlhe e e godimo. 26E tla re ka letsatsi le Morena a fapang tshenyego ya morafe wa gagwe ka lone, a fodisa dintho tse ba di ntshitsweng, lesedi la ngwedi le tshwane le lesedi la letsatsi; lesedi la letsatsi le tla oketsega gasupa jaaka lesedi la malatsi a a supa.
61:1
27Bonang, leina la Morena le e tla, le tswa kwa kgakala; bogale jwa gagwe ke jo bo tukang, ke jo bo makete thata. Molomo wa gagwe o tletse kgalefo, loleme lwa gagwe lo tshwana le molelo o o nyeletsang. 28Mowa o a o ntshang o tla tshwana le noka e e tlang jaaka morwalela, e e fitlhang fa molaleng gore a kgarakgatshe ditšhaba ka kgadikanyo e e di isang mo tatlhegong. Kgole e e timetsang e mo marameng a merafe. 29Mme lo tla opela difela jaaka mo bosigong jwa go dira moletlo o o boitshepo, lo itumela ka pelo jaaka ba ba yang kwa thabeng ya Morena, kwa lefikeng la Iseraele, ba ntse ba letsa ditlhaka.
30Morena o tla utlwatsa tumo ya maru ya borena jwa gagwe, a bonatsa go itaya ga letsogo la gagwe ka bogale jo bo tukang le ka kgabo ya molelo o o nyeletsang le ka ledimo le ka pula ya sephaphathela le ka matlapana a sefako.
31Gonne Asiria o tla tshosiwa ke kodu ya Morena yo o mo otlang ka thupa. 32Kotlo nngwe le nngwe ya thupa e o e atlholetsweng, e Morena a mo otlang ka yona, e tla dirafala ka meropa le diharepa, mme o tla tlhabana nabo ka letsogo le le kgadikanang. 33Gonne felo ga phisetso go setse go baakantswe gale; le gona go baakanyeditswe kgosi; go boteng, go atlhame. Mokoa wa molelo le wa dikgong wa gona o mogolo thata. Mowa wa Morena o o tshwanang le nokana ya sebabole o tla o tshuba.


text:
101Rapelelang pula mo Moreneng mo sebakeng sa pula ya pele le ya morago; ke Morena yo o dirang dikgadima, mme pula o tla e lo nesetsa le tsotlhe tse di golang mo nageng. 2Gonne medimo ya mo gae e bua tsa boithamako; baitseanape ba bona maaka, ba bolela ditoro tse e seng tsa sepe; kgomotso ya bone ke phefo fela. Ke ka moo ba timetseng jaaka letsomane, ba bogisega, ka modisa a se teng.
3“Bogale jwa me bo tuketse badisa, ke tla betsa diphoko;” gonne Morena wa masomosomo o tla tlhokomela letsomane la gagwe, e leng Bajuta, a ba dira jaaka pitse e ntle ya gagwe mo tlhabanong.
4Lentswe la kgokgotsho le tla tswa mo go bone mmogo le lomapo, le bora jwa ntwa, le babusi botlhe; ba tla tswa mo go bone.
5Ba tla nna jaaka diganka tse di gatang dithetse tsa mebila mo tlhabanong; ba tla tlhabana, ka Morena a na nabo; bapalami ba dipitse ba tla tlhajwa ke ditlhong.
6“Mme ke tla tiisa Bajuta,
ke thusa Bajosefa,
ke ba busetsa mo gae;
gonne ke tla ba tlhomogela pelo,
mme ba tla nna jaaka e kete
ga ke ise nke ke ba latlhe.
Gonne ke nna Morena,
Modimo wa bone,
ke tla ba utlwa.
7Baeferaime ba tla nna
jaaka diganka,
dipelo tsa bone di tla itumela
jaaka e kete ba nole weine.
Bana ba bone ba tla bona jalo,
ba itumela;
dipelo tsa bone di tla dudueletsa
Morena.
8Ke rata go ba bitsa ka molodi
le go ba phutha,
gonne ke ba rekolotse;
mme ba tla ata
jaaka ba ne ba atile pele.
9Ke ba gasitse mo merafeng,
mme ba tla nkgakologelwa
ba le kwa kgakala;
mme ba tla phela
le bana ba bone, ba boa.
10Ke tla ba busa
kwa lefatsheng la Egepeto,
ke ba phutha go tswa kwa Asiria,
ke ba tlisa mo lefatsheng
la Gileate le la Lebanone,
mme go tla fitlhelwa
le sa ba lekane.
11O tla feta mo lewatleng la tlalelo,
a itaya dintelo mo lewatleng;
madiba otlhe a noka ya Nile
a tla kgala;
go tla kokobediwa
boikgogomoso jwa Asiria,
mme molamu wa bogosi jwa
Egepeto o tshwanetse go tloga.
Jes. 11:15
12Ke tla ba tiisa mo Moreneng;
ba tla sepela mo leineng
la gagwe,” go bua Morena.